βορειο ιστολογιο: η μαγεία και οι μάγοι\nΗ σημερινή ανάρτηση είναι σε συνέχεια των προηγούμενων πρόσφατων αναρτήσεων που αφορούν τα πρώτα βήματα του homo, τον ανιμισμό και τον σαμανισμό. Θα γίνει μια αναφορά στη μαγεία, ένα σύνολο αντιλήψεων που προέκυψαν απο τον ανιμισμό και τους θεράποντες της, τους μάγους.\nΜε την ανάπτυξη των ανιμιστικών αντιλήψεων παράλληλα με την προσπάθεια ερμηνείας της φύσης γίνεται και προσπάθεια επηρεασμού της προς όφελος μας. Αυτό προκύπτει και σαν αποτέλεσμα των αυξημένων δυνατοτήτων που κατακτά ο άνθρωπος, την αύξηση δηλαδή της αυτοπεποίθησης του, της μεγαλύτερης εμπιστοσύνης στις δυνάμεις του. Η εξέλιξη των εργαλείων που χρησιμοποιεί για να αντιμετωπίσει τα άγρια ζώα, να βρίσκει την τροφή του, η ανακάλυψη της φωτιάς με την οποία μπορούσε να αντιμετωπίσει το κρύο, οι κατοικίες που έφτιαχνε αλλά και η κατάκτηση της γλώσσας που τον ώθησε να ταξινομήσει τα πράγματα, να δώσει επιπλέον ερμηνείες, όλα αυτά αποτελούν στοιχεία παρέμβασης και ελέγχου της φύσης και των προκλήσεων που αντιμετώπιζε.\nΗ ολοένα αυξημένη παρατηρητικότητα του, τον έκανε να αναγνωρίσει την επαναληπτικότητα των φυσικών φαινομένων και να δημιουργήσει την έννοια του χρόνου. Η κατάκτηση αυτή του έδωσε και τη δυνατότητα της πρόβλεψης.\nΜέσα στο πλαίσιο των ανιμιστικών αντιλήψεων, αυτή η αύξηση των δυνατοτήτων για παρέμβαση στη φύση, δημιούργησε την πεποίθηση ότι μπορούμε να επιδράσουμε με τη θέληση μας πάνω στα φυσικά γεγονότα. Αυτό όπως αναφέρθηκε μπορούσε να γίνει δυνατό μέσα από ορισμένες τελετουργίες, για να επηρεασθεί η δύναμη, το πνεύμα που βρίσκεται μέσα στα πράγματα ή να επικαλεστούμε άλλα πιο ισχυρά πνεύματα για τον σκοπό που θέλουμε. Το έργο αυτό το ανέλαβαν σταδιακά κάποια συγκεκριμένα άτομα.\nΗ μαγεία σαν πρακτική αντίληψη για να επηρεάσουμε τα πράγματα, προκύπτει μέσα από το σύστημα των ανιμιστικών αντιλήψεων για την ερμηνεία και παρέμβαση στη φύση.\nΟ Φρόιντ, για την εξήγηση της μαγείας, εστίασε περισσότερο στην δύναμη των επιθυμιών και τη θέληση να τις πραγματοποιήσει,\nμετασχηματίζοντας την φύση σύμφωνα με αυτές τις επιθυμίες. Αυτό οδηγεί σε μία αναπαράσταση της επιδιωκόμενης κατάστασης, με τέτοιο τρόπο ώστε να γίνεται δυνατή η εμπειρία της ικανοποίησης. Οι έντονες επιθυμίες αποτελούν γεννήτριες αυταπατών. Είναι γνωστό επίσης και το επεσήμανε ο Φρόιντ, ότι αυτή την αναπαράσταση της ικανοποιούμενης επιθυμίας, την παρατηρούμε στα παιδιά και στο παιχνίδι τους. Με το πέρασμα του χρόνου η έμφαση μετατοπίζεται από τα κίνητρα, στα μέσα που απαιτούνται για να πραγματοποιηθεί η επιθυμία και στην πράξη καθ’ εαυτή. Έτσι η μαγική πράξη εμφανίζεται να επιτυγχάνει το επιδιωκόμενο αποτέλεσμα, λόγω της ομοιότητας της με αυτό, μέσω της συμβολικής αναπαράστασης του.\nΟ James Frazer(Sir James Frazer. Γλασκώβη 1854- Κέμπριτζ 1941. Σκωτσέζος ανθρωπολόγος και εθνολόγος. Το σημαντικότερο έργο του είναι ο ‘’χρυσός κλώνος’’,The Golden Bough, 1890 σε 11 τόμους) είναι αυτός που έδωσε μια πρώτη εμπνευσμένη ερμηνεία της μαγείας. Ο άνθρωπος με τη μαγεία προσπαθεί να επηρεάσει προς όφελος του τη μυστική δύναμη που σύμφωνα με τις ανιμιστικές αντιλήψεις υπάρχει μέσα στα πράγματα ή να προφυλαχθεί από εκείνους που προσπαθούν να τον βλάψουν χρησιμοποιώντας πάλι αυτή τη δύναμη.\nΟι δύο βασικές αρχές σύμφωνα με τον Frazer που στηρίζεται η μαγεία είναι η αρχή της ομοιότητας(similia similibus curantur), όπως την ονόμασε και η αρχή της επαφής ή της μεταδοτικότητας.\nΣύμφωνα με την πρώτη αρχή η αναπαράσταση μιας πράξης θα προκαλέσει ένα παρόμοιο γεγονός ή ότι το αποτέλεσμα μοιάζει με το αίτιο που το προκάλεσε. Έτσι σύμφωνα με αυτή την αρχή αν μιμηθούμε αυτό που επιθυμούμε θα προκαλέσουμε την πραγμάτωση του. Δηλαδή η μίμηση της βροχής θα προκαλέσει τη βροχή, τα φαλλικά σύμβολα θα προκαλέσουν τη γονιμότητα ή θα προκαλέσουμε ένα αποτέλεσμα που επιθυμούμε μέσα από την μίμηση του. Στηρίζεται σε μια αντίληψη ότι τα όμοια ελκύουν τα όμοια.\nΣύμφωνα με τη δεύτερη αρχή, τα πράγματα τα οποία βρίσκονταν κάποτε σε επαφή εξακολουθούν να δρουν το ένα πάνω στο άλλο ακόμη και μετά τη διακοπή αυτής της επαφής. Αυτή η άποψη στηρίζεται στην αντίληψη ότι γίνεται μετάδοση ιδιοτήτων μέσω της επαφής. Δηλαδή αν έχουμε τα μαλλιά από ένα άτομο, μπορούμε με διάφορες μαγικές τελετουργίες που κάνουμε πάνω στα μαλλιά να επιδράσουμε στο άτομο στο οποίο ανήκουν. Σ' αυτή τη δεύτερη αρχή στηρίζεται και η μαγεία Voodoo όπου πάνω σε μια κούκλα που υποκαθιστά το πρόσωπο στο οποίο θέλουμε να επιδράσουμε κάνουμε διάφορες ενέργειες οι οποίες θέλουμε να συμβούν στο πρόσωπο που αναπαριστά η κούκλα. (Βέβαια τα πρόσωπα στα οποία πρόκειται να ασκηθούν τέτοιου είδους δράσεις, προειδοποιούνται με διάφορους τρόπους ώστε να ξέρουν ότι έχουν γίνει στόχος, ανθρώπων που έχουν δύναμη να βλάψουν, σύμφωνα με τις αντιλήψεις τους).\nΟ Frazer το ονόμασε αυτό συμπαθητική μαγεία, από τη συμπάθεια που υπάρχει ανάμεσα στα πράγματα, τα όμοια για παράδειγμα ή αυτά που ήτανε μαζί ή όποια άλλη τέτοια συμπάθεια υπάρχει, δράση από απόσταση κτλ, την οποίαν οι μάγοι μπορούσαν να ελέγξουν και να χειριστούν.\nΕπίσης για τον Frazer, ο πρωτόγονος έχοντας εγωκεντρική ερμηνεία των σχέσεων του με τη φύση, προβλέποντας τα φυσικά φαινόμενα θεωρεί πιθανόν τα επιθυμητά φαινόμενα σαν αποτέλεσμα της θέλησης του ενώ τα δυσάρεστα σαν αποτέλεσμα της επιθυμίας των εχθρών του.\nΟ Br. Malinowsky (1884 Κρακοβία-1942 Κοννέκτικατ ΗΠΑ. Βρετανός ανθρωπολόγος και κοινωνιολόγος, πολωνικής καταγωγής. Τα τελευταία χρόνια της ζωής του στις ΗΠΑ) στο Magic, Science and Religion (NY 1961) έκανε μια διαφορετική προσέγγιση, από αυτήν του Frazer για τον οποίον θεωρεί ότι έδωσε περισσότερο βάρος στο λαθεμένο της μαγικής αντίληψης, ότι δηλαδή είναι μια αφελής, παιδική προσέγγιση της φύσης. Αυτός σαν βασικό στοιχείο της μαγείας, θεωρεί τον καθαρκτικό, ανακουφιστικό χαρακτήρα της, ώστε να ερμηνεύσουν και να παρέμβουν σε γεγονότα που δεν τους επέτρεπε η τεχνολογική ανάπτυξη που είχαν.\nΠράγματι οι άνθρωποι προσπαθούν να δώσουν ερμηνείες στα πράγματα τα οποία τους αφορούν ή κινδυνεύουν από αυτά, δημιουργώντας μύθους εκεί που δεν ξέρουν να δώσουν μια πιο συγκεκριμένη απάντηση, επειδή με αυτό τον τρόπο νοιώθουν πιο ασφαλείς. Το να δώσεις μια εξήγηση, σε ανακουφίζει από το άγχος της ανασφάλειας και του απρόβλεπτου. Πολύ περισσότερο αν αυτό το άγνωστο νομίσεις ότι μπορείς και να το ελέγξεις μέσα από συγκεκριμένους χειρισμούς. Μια διαδικασία συμπληρωματική της τεχνολογίας εκεί που αυτή δεν μπορεί να παρέμβει, επειδή ξεπερνιώνται τα όρια της. Δύο μεγάλοι κλάδοι της μαγείας, για παράδειγμα ήταν η αστρολογία και η αλχημεία. Η αστρολογία που ήταν μια μορφή εφαρμοσμένης αστρονομίας που βασίζονταν στην παρατήρηση των ουράνιων φαινόμενων, είχε σαν στόχο και την πρόβλεψη της μοίρας των ανθρώπων μέσω των άστρων και σύνδεση της μοίρας τους με αυτά, μιας και τα φυσικά φαινόμενα στη γη, η αλλαγή των εποχών κλπ συνοδεύονται από αντίστοιχες αλλαγές και στα ουράνια σώματα, κυρίως τον ήλιο αλλά όχι μόνο αυτόν. Τους ενέτασσε δηλαδή σε ένα συνολικό σχέδιο, δίνοντας και ένα νόημα στην ύπαρξη τους. Η αλχημεία που ήταν μια προσπάθεια να μετατρέψουν τα μέταλλα σε χρυσό, είχε σαν στόχο να βρει και το βασικό μυστικό της φύσης, τη νίκη στο θάνατο με το ελιξίριο της ζωής κτλ. Και όπως ένα συνηθισμένο μέταλλο μπορεί να μετατραπεί σε χρυσό με ανάλογο τρόπο και ο άνθρωπος θα μπορέσει να αποκτήσει θεϊκές ιδιότητες.\nΗ στάση απέναντι στη φύση, στα φαινόμενα που αφορούσαν άμεσα τον άνθρωπο και δεν μπορούσε να ελέγξει με τις τεχνολογικές δυνατότητες που είχε, μέσα στο πλαίσιο των ανιμιστικών αντιλήψεων πήρε διάφορες μορφές. Μία τέτοια μορφή είναι αυτή της υποταγής, όπου εκλιπαρούμε τη φύση και τα πνεύματα της, τους θεούς της, να μας λυπηθούν ή να είναι ευνοϊκοί απέναντι μας. Μία άλλη στάση είναι η προσπάθεια ελέγχου της φύσης. Από αυτή τη στάση προήλθε στο στάδιο του ανιμισμού η μαγεία.\nΑπό την πρώτη αντίληψη προέκυψε, πολύ αργότερα η θρησκεία. Η θρησκεία σαν οργανωμένο σύστημα τελετουργικών πράξεων, ιερατείου που την υπηρετεί, εμφανίζεται στις μεγαλύτερες κοινωνικές συγκροτήσεις, όπου εμφανίζονται οι ξεχωριστές τάξεις. Η συνοχή της κοινωνίας προϋπέθετε το στοιχείο της υποταγής και μιας οργανωμένης βίας, άρα και η στάση απέναντι στους θεούς που διαμορφώνονταν ήταν στάση αντίστοιχη με τη στάση των μελών των κοινωνιών απέναντι στους ηγεμόνες τους. Αντίθετα στην προηγούμενη περίοδο, η κοινωνική συγκρότηση σε μικρές ομάδες, με τους όποιους αρχηγούς της να είναι άμεσα ελεγχόμενοι από αυτήν, το στοιχείο της αλληλεγγύης ήταν πιο δεδομένο, δεν χρειάζονταν δηλαδή ιδιαίτερη βία για να επιβληθεί η συνοχή της ομάδας. Στη φάση της πρωταρχικής κοινωνικής οργάνωσης σε μικρές ομάδες, αυτό που χαρακτήριζε τη δράση της ήταν προς τη φύση και τον όποιον εξευμενισμό ή επηρεασμό της προς όφελος τους και η άμυνα της ή η βία της απέναντι στις άλλες ομάδες. Αυτή η σχέση ανάμεσα στη στάση απέναντι στις δυνάμεις της φύσης και τα πνεύματα της και τις μορφές της κοινωνικής συγκρότησης φαίνεται σε όλη τη διαδρομή της ανθρώπινης ιστορίας.\nΈχει επισημανθεί από παλιά ότι από αυτή τη στάση της προσπάθειας ελέγχου των φυσικών φαινόμενων που έκανε η μαγεία προέκυψε αργότερα η επιστήμη μέσα από την ανάπτυξη της λογικής και της πιο επισταμένης παρατήρησης. Τόσο η μαγεία όσο και η επιστήμη στηρίχθηκαν στην πεποίθηση της ύπαρξης κάποιων γενικών φυσικών νόμων, που διέπουν τη φύση και τη λειτουργία της. Σε αντίθεση με τις περισσότερες θρησκείες, κυρίως τις μονοθεϊστικές, όπου όλα εξαρτώνται από τη θέληση του θεού πατέρα. Έτσι όσο κι αν φαίνεται παράξενο, η μαγεία και η επιστήμη πηγάζουν από μία κοινή στάση, την μη υποταγή και προσπάθεια ελέγχου της φύσης. Δεν είναι τυχαίο ότι η αναγέννηση της σύγχρονης επιστήμης έγινε μετά την μεγάλη άνθηση της αλχημείας και της μαγείας την περίοδο που προηγήθηκε της Αναγέννησης και αμέσως μετά.\nΑπό την άλλη και η θρησκεία με τη μαγεία, μιας και το κοινό τους έδαφος είναι η ύπαρξη πνευμάτων που ελέγχουν τα φυσικά φαινόμενα, συνυπάρχουν. Όλες οι τελετουργίες στις θρησκείες είναι απομεινάρια μαγικών τελετών, όπου ο καλός θεός εξουδετερώνει τα κακά πνεύματα αλλά επειδή η μαγεία διαφοροποιείται ως προς τον σκοπό της, τις περισσότερες φορές κυνηγιόταν από τις θρησκείες, κυρίως τις μονοθεϊστικές, όπου ο μοναδικός θεός πατέρας δεν επιδέχεται καμιά αμφισβήτηση της κυριαρχίας του ή την μη πλήρη υποταγή σε αυτόν.\nΗ μαγεία συνόδευε τις αρχαίες παγανιστικές θρησκείες και ήταν καθοριστικό συστατικό των τελετουργιών τους. Η θρησκεία και οι ιερείς της βασίζονται στην ικεσία και την προσευχή για να επηρεασθούν οι αόρατες δυνάμεις που κυβερνούν τον κόσμο. Σ’ αυτή την περίπτωση δηλαδή λειτουργούν σαν απλοί μεσολαβητές απέναντι σε έναν θεό ο οποίος εάν θέλει θα τους ελεήσει με τη χάρη του. Αυτή η τάση έγινε ακόμη πιο έντονη στις μονοθεϊστικές πατερναλιστικές θρησκείες, όπου ο απρόσιτος θεός πατέρας μπορεί να δεχθεί τις προσευχές και τις ικεσίες, όπως περίπου θα μπορούσαν να παρακαλέσουν τον βασιλιά δεσπότη να τους λυπηθεί και να τους συγχωρήσει. Αυτός όμως ο επουράνιος πατέρας είναι τουλάχιστον δίκαιος, ενώ οι επίγειοι βασιλιάδες τις πιο πολλές φορές είναι άδικοι.\nΗ κάθε θρησκεία ανάλογα με την παράδοση που κουβαλάει και τις καταβολές της από τις προηγούμενες θρησκείες, έχει ένα πλήθος μαγικών δοξασιών και πρακτικών. Αυτό είναι και ένα δείγμα το πόσο ριζωμένες είναι στις αντιλήψεις των ανθρώπων, το ότι βασίζονται ακριβώς πάνω στον τρόπο που έμαθε ο άνθρωπος για χιλιάδες χρόνια να σκέφτεται, να συναλλάσσεται με τους συνανθρώπους του και με τη φύση.\nΠχ το μυστήριο του χρίσματος έχει το χαρακτήρα θεραπευτικής μαγείας. Ή η λιτανεία για να βρέξει, που είναι ένα υπόλειμμα της μαγείας για τη γεωργία, τότε που ανέβαιναν στις στέγες και ρίχνανε νερό, μιμούμενοι τη βροχή για να την προκαλέσουν. Το μυστήριο του βαπτίσματος στηρίζεται στις αρχαίες δοξασίες ότι το νερό καθαρίζει και έτσι καθαγιάζει.\nΜαγικό νόημα έχει και το σημείο του σταυρού, που μ’ αυτό διώχνεις τα κακά πνεύματα. Την ίδια λειτουργία είχαν και τα σύμβολα παλαιότερων θρησκειών, όπως το μάτι του Όσιρι ή η πεντάλφα στους Εβραίους. Τον ίδιο ρόλο παίζουν τα διάφορα φυλαχτά. Τα κόκαλα από λείψανα και η προσκύνηση τους, παραπέμπει ακόμη στον ανιμισμό όπου οι σαμάνοι κάνανε τελετουργίες με τα κόκαλα από τα ιερά ζώα για να ζητήσουν την εύνοια τους. Οι εκκλησίες τον μεσαίωνα κάνανε σκληρούς πλειστηριασμούς μεταξύ τους για να αποκτήσουνε κάποιο κόκαλο ενός αγίου υπολογίζοντας ότι η εκκλησία τους θα γίνει τόπος προσκυνήματος.\nΕίναι ανεξάντλητο το πλήθος των δεισιδαιμονιών που επικρατούν μέχρι και σήμερα. Ο λαογράφος και ακαδημαϊκός Γ. Μέγας(1893-1976, από την Μεσημβρία της αν. Ρωμυλίας) είχε καταγράψει πολλές από αυτές, όπως διάφορες χειρονομίες, βασκανίες, καρφώματα, δεσίματα, γητέματα, καπνίσματα, διάφορα μαγικά βότανα, μαγικά δακτυλίδια, πέταλα, σκόρδα, βλαστήμιες κτλ, ένας ατελείωτος κατάλογος από μαγικές πράξεις για απαλλαγή από το κακό ή για θεραπεία ή επίτευξη ενός επιθυμητού στόχου.\nΓνωστές πρακτικές είναι επίσης η αστρολογία, όπως και οι διαφόρων ειδών μαντείες, καρτομαντεία, χειρομαντεία, ραβδοσκοπία, γεωμαντεία, οιωνοσκοπία, κρυσταλλοσκοπία, ταρό κτλ. Το βουντού, μια αρχαία πρακτική, που διατηρείται και σήμερα. Και να μη ξεχάσουμε τα μέντιουμ που ισχυρίζονται ότι κάνουν συνομιλίες με τους νεκρούς.\nΜεγάλη επίδραση τον μεσαίωνα στη διάδοση της μαγείας είχε η εβραϊκή Καμπάλα, όπως και απόκρυφα κείμενα από την αρχαία Αίγυπτο και Ινδία. Η δημιουργία κλειστών λεσχών, απόκρυφων ταγμάτων, υποτίθεται ότι είναι συνέχεια αρχαίων ιερατείων και τελετουργιών. Η ανάπτυξη της μαγείας τον Μεσαίωνα που στηριζόταν στις παραδόσεις και των αρχαίων θρησκειών, αποτελούσε και έναν τρόπο αντίδρασης στον καταθλιπτικό απόλυτο έλεγχο της εκκλησίας και των φεουδαρχών αρχόντων.\nΟι δράσεις των μάγων ασκούνταν μέσω διαφόρων συμβόλων, τύπων, σημείων, αριθμών. Με αυτό τον τρόπο δημιουργούσαν και ένα πέπλο άγνοιας που κρατά μακριά τους αμύητους και διατηρεί τον μύθο της απόκρυφης γνώσης άρα και δύναμης την οποίαν πρέπει να κατέχουν μόνο κάποιοι μυημένοι, με τα οποία επικοινωνούν και ελέγχουν τα πνεύματα.\nΜια μαγική πρακτική που χρησιμοποιείται ευρέως και σήμερα είναι το μαγικό ξόρκι(spell), που συνοδεύεται με ένα τελετουργικό τύπο. Ο λόγος, η δημιουργία της γλώσσας ήταν το πρώτο εργαλείο ελέγχου της φύσης. Με τη νοηματοδότηση των αντικειμένων, το να τους αποδοθεί δηλαδή ένα όνομα, δημιουργείται μια νέα πραγματικότητα στο ιδεατό επίπεδο, που υποκαθιστά το πραγματικό. Γι αυτό και μέσω της επίκλησης του ονόματος μπορούμε να επιδράσουμε στο αντικείμενο που αναφέρεται.\nΒασικό εργαλείο του μάγου ήταν το ραβδί το οποίο συμβολίζει τον άξονα που ενώνει με τα ουράνια η μία άκρη του ενώ η άλλη κοιτάζει προς τον κάτω κόσμο. Το σκήπτρο που κρατούσαν οι βασιλείς είχε το ίδιο νόημα. Σύμφωνα όμως με μία άλλη άποψη, το ραβδί όπως και τα άλλα όργανα που χρησιμοποιούνται στις μαγικές πράξεις, αποτελούν έκφραση των εργαλείων με τα οποία οι άνθρωποι μπορέσανε και υποτάξανε τη φύση, άρα έχουν από μόνα τους μέσα μια δύναμη.\nΕπίσης χρησιμοποιούνται μυστικά σύμβολα, ο μαγικός κύκλος που προστάτευε τον μάγο από την επίδραση εκείνων των πνευμάτων που δεν ήθελε να παρέμβουν κτλ.\nΑς σταθούμε όμως στο ρόλο του μάγου, σαμάνου ή οποιουδήποτε άλλου, που αποτελεί τον δράστη αυτών των πράξεων και που ισχυρίζεται ότι λειτουργεί σαν ενδιάμεσος κάποιων ισχυρών δυνάμεων που μπορεί και τις επικαλείται ή τις χειρίζεται. Στην ουσία λειτουργεί σαν πομπός κάποιων ιδεών που θα γίνουν αποδεκτές από αυτούς στους οποίους απευθύνονται και θέλουν να ικανοποιηθεί η επιθυμία τους και οι οποίοι λειτουργούν σ’ αυτή την περίπτωση σαν δέκτες αυτών των ιδεών ώστε να έχουν ή να νομίσουν ότι έχουν το επιδιωκόμενο αποτέλεσμα.\nΟ πρώτος είναι από μία θέση ενεργητικού πομπού κάποιων ιδεών, τις οποίες δέχεται, εγκολπώνεται ο δέκτης με παθητικό τρόπο. Υπάρχουν άτομα που υποβάλλονται πιο εύκολα, σε αντίθεση με άλλα τα οποία δεν υποβάλλονται εύκολα.\nΗ υποβολή έχει σχέση με τον τρόπο που υποβάλλονται και οι ιδέες στα παιδιά. Ο τρόπος της αποδοχής των ιδεών των "μεγάλων". Η αποδοχή γίνεται λίγο πολύ άκριτα. Σε αντίθεση με έναν ενήλικο που δεν δέχεται άκριτα τις ιδέες των άλλων και τις υποβάλει στον έλεγχο της παρατήρησης και της λογικής. Η αποδοχή μαγικών τρόπων αντίληψης της πραγματικότητας, δεν σημαίνει ασφαλώς ότι ο δέκτης είναι απαραίτητα στο στάδιο του παιδιού. Η επίδραση μπορεί να βασίζεται στην παραμονή ισχυρών νευρωνικών κυκλωμάτων για πρότυπα συμπεριφοράς που δεν έχουν εκσυγχρονισθεί κάτω από τον έλεγχο της λογικής ή για λόγους άμυνας έχουν γίνει απρόσιτα στον έλεγχο της. Όταν ενεργοποιούνται, ενεργοποιούν ταυτόχρονα και μία ακολουθία συμπεριφορών που συνδέονται με αυτή την αρχική, λιγότερο ή περισσότερο ισχυρή ή παρούσα ακόμη, εγγραφή, κινητοποιώντας δηλαδή έναν ολόκληρο φαινότυπο συμπεριφοράς.\nΣτα παιδιά είναι κυρίαρχη αυτή η συνεχής επίδραση, που γίνεται στο μεγαλύτερο βαθμό με μη λεκτικούς τρόπους μέσω του υποσυνείδητου, ειδικά ανάμεσα σε άτομα που έχουν υψηλό βαθμό επικοινωνίας και ταύτισης. Ο μηχανισμός όμως της μετάδοσης συμπεριφορών, συναισθημάτων, είναι παρόμοιος και όσο αναπτύσσεται ο μετωπιαίος φλοιός και το άτομο αποκτά αυτονομία τόσο περισσότερο τα επεξεργάζεται πριν τα αφομοιώσει. Όσο πιο κατεσταλμένη, για διάφορους λόγους, είναι αυτή η συνειδητή επεξεργασία τόσο πιο εύκολα και άκριτα μπορεί να γίνει η μετάδοση στο υποσυνείδητο ή ακόμη και να καταληφθεί με την έννοια της ισχυρής εντύπωσης που παραμερίζει τις υπόλοιπες και καθορίζει αυτή τον βασικό φαινότυπο συμπεριφοράς του ατόμου.\nΜπορεί να γίνει επίσης σε περιπτώσεις που για διάφορους λόγους κατασταλεί ή εξασθενίσει το συνειδητό μέρος του νου, οι λειτουργίες του μετωπιαίου φλοιού δηλαδή και ο έλεγχος που ασκεί στα κατώτερα και εν πολλοίς μη συνειδητά τμήματα, οπότε ανοίγει ο δρόμος για επίδραση χωρίς έλεγχο στο ονομαζόμενο υποσυνείδητο. Αν αιχμαλωτισθούν τέτοια αρχέγονα κυκλώματα από μια ισχυρή εντύπωση τότε ενεργοποιούνται και μια σειρά άλλων κυκλωμάτων που βασίζονται σ’ αυτά καθορίζοντας βραχυχρόνια ή και πιο μακρόχρονα τη συμπεριφορά του δέκτη. Σ΄αυτές τις δράσεις βασίζονται οι υπνωτιστές, οι κάθε λογής μάγοι, θεραπευτές κλπ.\nΣτη σχέση αυτή, του υποβαλλόμενου και αυτού που υποβάλλει, αυτό που ενισχύει αυτές τις δράσεις είναι και το γεγονός ότι συνήθως έχουμε από την πλευρά του υποβαλλόμενου μια πολύ ισχυρή επιθυμία, η οποία μπορεί να αποτελεί σ’ αυτή την περίπτωση ένα κομβικό σημείο στο οποίο συγκλίνουν βασικές δομές της προσωπικότητας του, συνειδητών ή ασυνείδητων επιθυμιών. Η προσδοκία της εκπλήρωσης μιας έντονης επιθυμίας από την πλευρά του δέκτη αυτών των επιδράσεων, λειτουργεί σαν γεννήτρια αυταπατών, όπως επεσήμανε και ο Φρόιντ, οπότε ενισχύονται ακόμη περισσότερο αυτές οι δράσεις, οδηγώντας σε πολύ ισχυρά αποτελέσματα, έντονη υποβολή, ή ακόμη και παραισθήσεις, ψευδαισθήσεις ή υπνωτισμό. Αυτό το βλέπουμε περισσότερο σε περιπτώσεις όπου τα κίνητρα κάποιου που καταφεύγει στη βοήθεια ενός "μέντιουμ" ή ενός "μάγου" αφορούν μια έντονη επιθυμία που θέλει να ικανοποιηθεί, πχ λύσιμο από μάγια που υποτίθεται ότι υφίσταται ο δέκτης, θεραπεία από μια ασθένεια όπου η υποβολή μπορεί να λειτουργήσει θεραπευτικά κλπ. Όταν όμως επιδιώκουν την ερωτική κατάκτηση μέσω "δεσίματος" του υποψήφιου θύματος τότε τα πράγματα δυσκολεύουν περισσότερο μιας και παρεμβάλλεται και ένας παράγοντας που δεν ελέγχεται, το υποψήφιο θύμα δηλαδή.\nΟι λεγόμενες μαγικές δράσεις στηρίζονται σε αυτούς τους μηχανισμούς επίδρασης. Απαραίτητα υπάρχει η αποδοχή, υποσυνείδητη ή συνειδητή, για τη δυνατότητα αυτής της επίδρασης. Και όταν λέμε αποδοχή εννοούμε τουλάχιστον σε κάποιες ικανότητες τους, υπαρκτές ή όχι. Για παράδειγμα όταν ένα ενήλικο άτομο, με κατά τα άλλα λογική και ώριμη συμπεριφορά, επηρεάζεται από τις υποδείξεις μιας τσιγγάνας ή ενός "μέντιουμ" για το τι πρέπει να κάνει για να ξεφύγει από κάποιο αδιέξοδο, ερωτικό ή άλλης φύσης, σημαίνει ότι αποδέχεται και ότι υπάρχουν τέτοιες δυνατότητες, απομεινάρι των αντιλήψεων για τις οποίες έχουμε μιλήσει και αυτές οι αντιλήψεις υπάρχουν χιλιάδες χρόνια αλλά και ότι η τσιγγάνα λόγω και του μύθου που τις περιβάλλει, έχει αυτήν την ικανότητα πρόβλεψης ή επίδρασης πάνω στην πορεία των γεγονότων που τον αφορούν. Οι περισσότεροι άνθρωποι έχουν έτσι κι αλλιώς κάποια αδύνατα σημεία, περισσότερα ή λιγότερο ισχυρά ή ορατά, τα οποία αποτελούν και τη βάση αυτής της επίδρασης. Άτομα με ανεπτυγμένη ικανότητα ενσυναισθησίας, μπορούν να αντιλαμβάνονται τα συναισθήματα του άλλου και να εισχωρούν στον ψυχισμό του. Παρ’ όλο που αυτό το ευάλωτο σημείο μπορεί να μην είναι τόσο σημαντικό, μπορεί η εισβολή από αυτό να καταλάβει τη σκέψη, όπως ένας ιός που εισχωρεί από ένα αδύνατο σημείο και καταλαμβάνει όλο τον οργανισμό.\nΗ επίδραση πάνω σε αρχετυπικές συμπεριφορές, οι οποίες στο μεγαλύτερο βαθμό δεν είναι συνειδητές και οι εγγραφές τους προηγούνται της ανάπτυξης του λόγου, στηρίζεται σε ερεθίσματα και αισθήσεις που προηγούνται του λόγου. Και αυτά είναι κυρίως η εικόνα, λόγω του ότι το μεγαλύτερο μέρος των πληροφοριών που προσλαμβάνουμε γίνεται μέσω της όρασης και κατά δεύτερο λόγο ο ήχος. Οι μηχανισμοί αυτών των επιδράσεων είναι αυτοί της συναισθηματικής μεταδοτικότητας, στους οποίους έχει γίνει αναφορά. Γι αυτό το λόγο η λεκτική επίδραση, μέσω των λέξεων, αποκτά τόσο μεγαλύτερη δύναμη όσο πιο καθαρές εικόνες μεταφέρει που μπορούν να επιδράσουν στις αντίστοιχες αρχετυπικές συμπεριφορές. Το ίδιο και η χρησιμοποίηση διαφόρων συμβόλων, που είναι βασικό στοιχείο στις τελετουργικές διαδικασίες, που λειτουργούν σαν ισχυρές εικόνες. Το υποσυνείδητο δηλαδή σκέφτεται και αποφασίζει, αν μπορούμε να το πούμε έτσι, με εικόνες, με προλεκτικά σήματα, επειδή προϋπήρχαν του λόγου που δημιούργησε τις έννοιες. Όταν το συνειδητό είναι κατεσταλμένο γίνεται μια ανάκληση άλλων εικόνων, με συνειρμικό τρόπο, όπως στην ονειροπόληση, που συνήθως δεν έχουν καμία εμφανή τουλάχιστον σχέση μεταξύ τους και σε ορισμένες περιπτώσεις μπορούν να θεωρηθούν και σαν πραγματικές. Ο τρόπος λειτουργίας του υποσυνείδητου είναι συνειρμικός και όχι λογικός. Τα όνειρα αποτελούν χαρακτηριστικές περιπτώσεις του συνειρμικού τρόπου λειτουργίας του νου μιας και καταστέλλεται στον ύπνο ο έλεγχος του συνειδητού και της λογικής.\nΣε μηχανισμούς παρόμοιους με τη συναισθηματική μεταδοτικότητα, βασίζεται και αυτό που ονομάσθηκε συμπαθητική δράση, δηλαδή μια σκέψη να επηρεάσει τη γέννηση ή την ανάδυση μιας παρόμοιας. Αυτό έχει μια βάση, έχει αποδειχθεί ότι θετικές σκέψεις έλκουν ή δημιουργούν παρόμοιες, το ίδιο απ’ ότι φαίνεται και οι αρνητικές.\nΗ μαγική επίδραση βασίζεται όπως ειπώθηκε στους ίδιους μηχανισμούς που λειτουργεί και η συναισθηματική μεταδοτικότητα, μιλώντας όμως γι αυτές τις επιδράσεις, αναφερόμαστε περισσότερο σ’ αυτές τις δράσεις που έχουμε κατάληψη του υποσυνείδητου με παράλληλη καταστολή της συνειδητής σκέψης. Αυτή η επίδραση προϋποθέτει ότι ο δέκτης δέχεται τον πομπό ως πηγή γνώσης και δυνατότητας, τουλάχιστον στον τομέα της επιθυμίας του που θέλει να πραγματοποιηθεί. Ο πομπός πρέπει να αδρανοποιήσει το λογικό του δέκτη ώστε αυτό να μη προβάλει αντιρρήσεις σε ότι ανορθολογικό "αποφασίσει" ο εγκέφαλος. Στον υπνωτισμό έχουμε μια τέτοιου είδους δράση. Όταν μια ισχυρή εντύπωση επηρεάζει το υποσυνείδητο, η δραστηριότητα της συνείδησης τείνει να εξαφανισθεί. Ή όταν η συνείδηση, δηλαδή η προσοχή, η κρίση, η λογική, παύουν να είναι σε εγρήγορση, η δυνατότητα να επηρεασθεί το υποσυνείδητο αυξάνεται. Όλες οι μέθοδοι υποβολής αποβλέπουν ταυτόχρονα, να αποσπάσουν την αντικειμενική προσοχή από τη μία και στο εντυπωσιάσουν το υποσυνείδητο από την άλλη. Εδώ βρίσκεται το κομβικό σημείο της υποβολής αλλά και του υπνωτισμού. Δίνοντας ένα ερέθισμα στο οποίο συγκεντρώνεται η προσοχή, το συνειδητό χαλαρώνει ώστε να μείνει το πεδίο ελεύθερο για να περάσουν τα μηνύματα στον δέκτη.\nΑπ’ ότι φαίνεται υπάρχουν ορισμένα ερεθίσματα που για άγνωστους λόγους προκαλούν υπνηλία, δηλαδή καταστολή του συνειδητού. Για παράδειγμα η προσήλωση σε ένα φωτεινό αντικείμενο που τοποθετείται πάνω από τα μάτια ώστε να δημιουργείται ένας ανώτερος συγκλίνων στραβισμός, αποτελεί μια συνθήκη που για άγνωστο λόγο προκαλεί νύστα. Είναι επίσης γνωστό το φαινόμενο όταν οδηγούμε με το αυτοκίνητο και περνάμε από δρόμο που έχει δεξιά και αριστερά δένδρα, η γρήγορη εναλλαγή του φωτός με τη σκιά έχει μια επίδραση στον εγκέφαλο που μπορεί να φέρει νύστα ή σε άτομα που είναι επιληπτικά να προκαλέσει ακόμη και επιληπτική κρίση. Στις τεχνικές του υπνωτισμού γίνεται εκμετάλλευση παρόμοιων τεχνικών με την προσήλωση του βλέμματος σε ένα ερέθισμα, με την προβολή έντονου φωτισμού στα μάτια κάποιου που βρίσκεται στο σκοτάδι, την επίδραση του βλέμματος του υπνωτιστή ή την παρατήρηση μιας φωτεινής πηγής μέσα από ένα κυκλικό καθρέπτη, ένα σχέδιο με ρίγες και ασπρόμαυρα χρώματα, είτε μέσω της ακοής με προοδευτικά επαναλαμβανόμενους ρυθμικούς ήχους, επανάληψη μιας σειράς από οκτάβες ή και με ένα ξαφνικό ηχητικό ερέθισμα πίσω από τον δέκτη κτλ. Ώστε αφού αποσπαστεί ή χαλαρώσει την προσοχή του με αυτό τον τρόπο το συνειδητό, να του υποβληθεί η ιδέα να κοιμηθεί.\nΑλλά και η συγκέντρωση της προσοχής σε ένα ουδέτερο σημείο μπορεί να φέρει παρόμοια αποτελέσματα.\nΗ αναστολή των ικανοτήτων της συνείδησης, μπορεί να ανοίξει μια πόρτα για να υπάρξει επίδραση με ισχυρά σύμβολα, πάνω σε αρχέτυπα δράσης και βασικά πρότυπα συμπεριφοράς του υποσυνείδητου και να το καταλάβει. Το συνειδητό σε αυτή την περίπτωση περνάει σε μια ληθαργική κατάσταση ή ακόμη και σε κατάσταση πλήρους ύπνου. Σ’ αυτή την κατάσταση μπορεί ο υπνωτιστής να υποβάλει ιδέες στον δέκτη ο οποίος τις εκτελεί χωρίς αντίρρηση. Υπάρχουν πολλά παραδείγματα υπνωτιστών που πετυχαίνανε εντυπωσιακά αποτελέσματα μέσω της υποβολής και του υπνωτισμού, προκαλώντας φαινόμενα ψευδαισθήσεων, διαταραχές των αισθήσεων, αυτοματικές κινήσεις κτλ.\nΟι παραπάνω είναι καταστάσεις που έχουμε μεγάλου βαθμού καταστολή της συνείδησης και κατάληψης όλης της δράσης του εγκεφάλου από τη θέληση που έχει επιβάλει ο πομπός. Αυτές οι καταστάσεις δεν διαρκούν πολύ, ο δέκτης αναλαμβάνει, μόλις περάσει αυτή η επίδραση, και επανέρχεται στην προηγούμενη κατάσταση του. Όμως όπως καταλαβαίνουμε, πιο ήπιες δράσεις, μέσα από τους ίδιους μηχανισμούς, μπορούν να δρούνε μακρόχρονα.\nΟ Gustave Le Βon στην "Ψυχολογία των μαζών", περιγράφει τις μαζικές παραισθήσεις που δημιουργούνται κυρίως σε συνθήκες έντασης, μέσα στο πλήθος και το πώς αυτές μεταδίδονται. Σαν χαρακτηριστικό παράδειγμα αναφέρει τις εντελώς αντιφατικές πληροφορίες για την περιγραφή μιας μάχης από τα πρόσωπα που πήραν μέρος σ’ αυτήν, σε σημείο που όπως υποστηρίζει, η ιστορία διαιωνίζει μόνο μύθους. Περιγραφή περιστατικών που ποτέ δεν συνέβηκαν ή το πώς μια αρχική παραμόρφωση, παραίσθηση, μεταδίδεται σε πολλούς ανθρώπους που είναι συγκεντρωμένοι μαζί και βρίσκονται σε κατάσταση έντονης συναισθηματικής φόρτισης. Η έντονη συναισθηματική φόρτιση έτσι κι αλλιώς παρεμποδίζει τη σωστή λειτουργία της λογικής, πολύ περισσότερο σε συνθήκες συμμετοχής σε μια ομάδα που βρίσκεται σε παρόμοια κατάσταση και γίνεται εύκολα μετάδοση των συναισθημάτων και θετική ανατροφοδότηση τους (ένα θετικό feedback).\nΣτα όνειρα μπορούμε να πούμε ότι συμβαίνει μια ανάλογη διαδικασία. Η συνείδηση είναι κατεσταλμένη, οπότε αναλαμβάνει δράση το υποσυνείδητο και εκφράζονται οι επιθυμίες του ατόμου, μέσα από την ανάκληση μιας σειράς εικόνων, περισσότερο ή λιγότερο άσχετων μεταξύ τους.\nΕπίσης σ’ αυτό που ονομάζεται πλύση εγκεφάλου, βασικό στοιχείο είναι η παρατεταμένη έκθεση σε αισθητηριακή απομόνωση. Κάτω από συνθήκες οπτικής, ακουστικής και απτικής αποστέρησης, για περιόδους έως επτά ημερών, καταστέλλεται η συνειδητή λειτουργία, επειδή η λειτουργία της συνείδησης προϋποθέτει την ύπαρξη αυτών των ερεθισμάτων, οπότε αυξάνεται η υποβολιμότητα.\nΣε μαγικές τελετές αλλά και θρησκευτικές, επειδή σε όλες τις θρησκείες έχουν ενσωματωθεί στοιχεία των μαγικών τελετών, αυτή η ισχυρή εντύπωση στο υποσυνείδητο γίνεται με τις τεχνικές της επίκλησης συμβόλων, τελετουργικών πράξεων, επίκλησης δαιμόνων, πνευμάτων, τα οποία όλα αυτά αντιστοιχούν σε δομές του υποσυνείδητου, σε αρχέτυπα σύμβολα και εικόνες που κουβαλά ο άνθρωπος αιώνες και συνεχίζουν να δρουν σαν βάσεις στην συγκρότηση του εαυτού.\nΣτην περίοδο του ανιμισμού, που υπάρχει η πανίσχυρη πίστη στην ύπαρξη πνευμάτων που παρεμβαίνουν στη ζωή των ανθρώπων, όπως και η πίστη στην ύπαρξη αυτών που μπορούν να δράσουν σαν μεσολαβητές με αυτές τις δυνάμεις που μπροστά τους ο άνθρωπος είναι ανίσχυρος, όπως ήταν οι μάγοι και οι ιερείς, κάνει αυτές τις δράσεις πολύ πιο ισχυρές επειδή σ’ αυτές τις περιπτώσεις είναι και πιο ισχυρό το στοιχείο της αυθυποβολής. Αν κάποιος παραβίαζε ένα ταμπού και η τιμωρία για αυτή την παραβίαση ήταν ο θάνατος, αρκούσε πολλές φορές να τον δείξει με τη ράβδο του ο μάγος της φυλής σαν υπαίτιο της παραβίασης και ο παραβάτης θα αρρώσταινε και θα πέθαινε.\nΑν δηλαδή κάποιος πίστευε ότι αυτός που λειτουργεί σαν μεσολαβητής θα κινητοποιήσει δυνάμεις που τις θεωρεί πολύ ισχυρές, προς όφελος του, μέσω τελετουργιών, ευχών, προσευχών, κλήσης τους εν πάση περιπτώσει με διάφορους τρόπους, μπορούσαν να επιδράσουν θετικά επάνω τους. Ή σε βάρος του ανάλογα, να του προκαλέσουν κακό με την κινητοποίηση δυνάμεων στις οποίες ο δέκτης δεν έχει τη δυνατότητα να αντιπαρατεθεί.\nΠαρ’ όλο που έχουν ατονήσει πολύ αυτές οι αντιλήψεις, συνεχίζουν να είναι ισχυρές.\nΠάνω σε αυτή τη δύναμη ασκούσαν τη δράση τους οι αρχαίοι μάγοι, οι οποίοι σύμφωνα με τους θρύλους είχαν αναπτύξει ιδιαίτερα τις τεχνικές επηρεασμού και υποβολής και εμφάνιζαν εντυπωσιακά αποτελέσματα. Ότι γιάτρευαν το σώμα με έναν λόγο και υπότασσαν την ψυχή με ένα νεύμα. Ήταν ταυτόχρονα και γιατροί αλλά και δικαστές επειδή σε αυτούς, σαν σοφούς, καταφεύγανε να αποδώσουνε δικαιοσύνη.\nΣτην ίδια παράδοση ήταν και οι μοναχοί δάσκαλοι, στην Κίνα, Ιαπωνία, οι γκουρού στον ινδουϊστικό εσωτερισμό κτλ. Μέσα από την ανάπτυξη μιας εσωτερικής διδασκαλίας, που στόχο είχε την ανάπτυξη της θέλησης με τον αυτοέλεγχο και αυτοπειθαρχία, φθάσανε σε εκπληκτικά αποτελέσματα όσον αφορά τον έλεγχο των σωματικών και των πνευματικών λειτουργιών τους και μέσω αυτής της ανάπτυξης του εαυτού ασκούσανε την επιρροή τους σ’ αυτούς που τους ακολουθούσαν. Η άσκηση του εαυτού, με τον αυτοέλεγχο όλων των λειτουργιών του σώματος, για την ανάπτυξη της θέλησης, βρίσκεται και στην παράδοση των Μήδων μάγων, των Χαλδαίων ιερέων, του Αιγυπτιακού ιερατείου. Θεωρούσαν την ανθρώπινη θέληση σαν μια δύναμη που μπορούσε να κινητοποιηθεί, σαν μια αληθινή δύναμη που κινητοποιείται και κατευθύνεται από τη βούληση. Αυτή η ιδέα υποστηρίζει και την τηλεψυχική δράση.\nΑλλά και σήμερα μια αντίληψη που υπάρχει για να εξηγήσει αυτού του είδους τις δράσεις, εστιάζει στην ιδέα μιας εντατικής προσπάθειας να σκεφθούμε αυτό που θέλουμε αφού έχουμε κάνει μια καθαρή εικόνα του στο μυαλό και να το θελήσουμε με ένταση. Οπότε αυτή η σκέψη μπορεί να μεταδοθεί. Παρεμφερής είναι και η αντίληψη ότι αν ο εγκέφαλος εστιάσει ισχυρά και επίμονα πάνω σε ένα αντικείμενο, μπορεί να πετύχει ενότητα του υποκειμένου με το αντικείμενο. Βασική αρχή είναι η συγκέντρωση και η οπτικοποίηση. Ο νους πρέπει να έρθει σε μία κατάσταση που λέγεται trance state, η οποία περιγράφεται σαν άδειασμα του νου που προκύπτει από τον διαλογισμό. Με παρόμοιο τρόπο με τη συγκέντρωση του νου σε ένα αντικείμενο ή σκέψη που πρέπει να είναι οπτικοποιημένα, αυτή η σκέψη εντυπώνεται στο υποσυνείδητο και αυτό θα βρει τους τρόπους για να τις πραγματοποιήσει, με τρόπους άγνωστους στη συνείδηση.\nΤο ίδιο συμβαίνει και στον διαλογισμό. Η δημιουργία μιας καθαρής εικόνας της επιδιωκόμενης επιθυμητής κατάστασης και η ισχυρή προσήλωση σ’ αυτήν, αποτελεί ισχυρό παράγοντα κινητοποίησης για να προσανατολίσει τον εαυτό στην επίτευξη του στόχου που βάζει, της συναισθηματικής επαφής και επίτευξης αποτελέσματος.\nΣτην κλασσική Ελλάδα η λέξη μαγεία παρέπεμπε στους μάγους. Όπως είπαμε στους Μήδους και τους Πέρσες οι μάγοι αποτελούσανε φυλή που αποτέλεσαν το ιερατείο του νέου κράτους. Κάτι ανάλογο έγινε με τους Χαλδαίους στη Βαβυλώνα. Στους Έλληνες όπως και στους Ρωμαίους σήμαινε το άτομο που ήταν προικισμένο να παρουσιάζει φαινόμενα ασυνήθιστα. Η Ελληνική θρησκεία είναι έντονα επηρεασμένη από τον σαμανισμό. Η Εκάτη στην Ελληνική μυθολογία είναι κόρη του Τιτάνα Πέρση και θεά της μαγικής τέχνης. Οι μάγισσες Μήδεια και Καλυψώ παραπέμπουν σε σαμάνους γυναίκες. Το ίδιο και τα διάφορα μυστήρια που γίνονταν στον Ελλαδικό χώρο, όπως τα Ελευσίνια μυστήρια που παρέπεμπαν στις προδωδεκαθεϊκές μητρικές θεότητες, τα Καβείρια μυστήρια, καθώς και οι ιέρειες μάντισσες στα ιερά των Δελφών. Από τον 4ο πΧ αιώνα, μετά τον Αλέξανδρο, που έχουμε και μια σχετική υποχώρηση της δημοκρατίας και του ορθολογιστικού στοιχείου που δημιουργούσε πιο ενεργούς και ώριμους πολίτες, άρχισε να παίρνει ευρύτατη διάδοση η μαγεία, ιδιαίτερα στα λαϊκά στρώματα. Μετά την κατάλυση του Περσικού κράτους από τον Αλέξανδρο, οι μάγοι, οι ιερείς δηλαδή του Ζωροαστρισμού, που ήταν συνέχεια της παλιότερης περσικής θρησκείας, διασκορπίστηκαν σε όλο τον Ελληνιστικό κόσμο, ως περιφερόμενοι πια μάγοι, θεραπευτές, θαυματοποιοί κτλ. (τόσο η παλιότερη ινδοϊρανική θρησκεία όσο και ο Ζωροαστρισμός που αποτελεί μια εξέλιξη του από τον 6Ο πΧ αιώνα στην Περσία, είχαν έντονο το στοιχείο της πάλης ανάμεσα στους δαίμονες Νταίβας της ινδοϊρανικής θρησκείας, που ήταν οι δυνάμεις του κακού και τους Αχούρας που ήταν οι κυβερνήτες και εκπροσωπούσαν το καλό. Στον Ζωροαστρισμό επικεφαλής των δυνάμεων του καλού είναι ο Αχούρα Μάζντα-αργότερα Ορμάζντ- και το πνεύμα Σπέντα Μαϊνού-το άγιο πνεύμα. Επικεφαλής των δυνάμεων του κακού και μεγάλος αντίπαλος του Αχούρα Μάζντα, είναι ο Άνγκρα Μαϊνού-αργότερα Αχριμάν.)\nΓενικεύεται η χρήση φυλακτών, μαγικών ειδωλίων όπου αναγράφονται κατάρες ή γίνεται καταπερόνιση κατά τις μεθόδους βουντού, για να βλάψουν κάποιον, μάγοι γυρνούν σε κάθε πόλη και υπόσχονται κάθε αγαθό, δίνοντας υποσχέσεις υγείας, πλούτου, απόκτησης παιδιών σε όσους δεν μπορούν να κάνουν, θεραπείας κάθε νόσου, ιατρομάντεις, φαρμακομάντεις κτλ.\nΈνα μεγάλο μέρος αυτών που ασχολούνταν με τη μαγεία, θεραπευτές, θαυματοποιοί, μάντεις κτλ θεωρούνταν αγύρτες και απατεώνες. Το οικονομικό όφελος από τέτοιες δραστηριότητες ήταν πάντα σημαντικό, μιας και οι περισσότεροι άνθρωποι είναι επιρρεπείς σε τέτοιες δράσεις αφού οι ιδέες στις οποίες στηρίχθηκε η μαγεία υπήρχαν χιλιάδες χρόνια και συνεχίζουν να είναι ριζωμένες μέχρι και σήμερα.\nΜε την επικράτηση του χριστιανισμού, που σαν δομή δογμάτων πήρε αρκετά στοιχεία από τον Ζωροαστρισμό εκτός φυσικά από τον Ιουδαϊσμό, έγινε καταστολή σε κάθε τι που θύμιζε τις παλιές θρησκείες, κυνηγήθηκαν οι ιερείς των παλιών θρησκειών αλλά και τα πνεύματα και οι θεοί που υπηρετούσαν. Οι μάγοι θεωρήθηκαν συνεργοί του διαβόλου. Σύμφωνα με τη νέα θρησκεία, ο διάβολος είναι αυτός που δίνει δύναμη στους μάγους για να κάνουν τα κατορθώματα τους. Παντού έγινε άγρια καταστολή των μάγων με κάψιμο των μαγισσών τον Μεσαίωνα, καταστολή των αντίστοιχων θρησκειών στην Ευρώπη και αργότερα στην κεντρική και νότια Αμερική και Καραϊβική κτλ . Οι θεοί τους δαιμονοποιήθηκαν, αλλά σαν δαίμονες συνέχισαν να υπάρχουν ώστε να αποτελούν και το λόγο ύπαρξης των νέων θρησκειών, οι οποίες μας προφυλάγουν πια από αυτούς τους δαίμονες με τη βοήθεια των νέων καλών πνευμάτων και του θεού. Την πρώτη περίοδο ο στόχος ήταν κυρίως η επικρατούσα Ελληνική θρησκεία στη Ρωμαϊκή αυτοκρατορία αλλά και γειτονικές θρησκείες με τις οποίες είχαν παλιούς λογαριασμούς, όπως για παράδειγμα ο Βάαλ των Φοινίκων(που ήταν οι αρχαίοι κάτοικοι της Χαναάν), που από την Παλαιά Διαθήκη ήταν δαιμονοποιημένος σαν δαίμονας Βεελζεβούλ αλλά και άλλοι.\nΣτις πολυθεϊστικές θρησκείες όταν μια φυλή επικρατούσε σε βάρος μιας άλλης γινόταν κατά κανόνα ενσωμάτωση των άλλων θεοτήτων στο κυρίαρχο πάνθεο ή υποβιβασμός των προηγούμενων θεοτήτων σε θεότητες δεύτερης κατηγορίας. Στις θρησκείες που είχαν έντονα τα πατερναλιστικά στοιχεία της αποκλειστικότητας του ενός και μοναδικού θεού, δαιμονοποιούνταν οι θεοί των άλλων θρησκειών, μιας και ο αληθινός θεός είναι ένας και μοναδικός και είναι ο δικός τους.\nΟι δεισιδαιμονίες βέβαια παρέμειναν στον λαό, που συνέχισε τις μαγικές πρακτικές. Αυτό όμως δεν ενοχλούσε αφού είχαν εξουδετερωθεί οι μάγοι και οι ιερείς των προηγούμενων θρησκειών, οπότε τη διαμεσολάβηση με τα καλά πλέον πνεύματα και τον θεό, την είχαν αναλάβει οι ιερείς της νέας θρησκείας. Πολλές από αυτές τις πρακτικές ενσωματώθηκαν στις επίσημες τελετουργίες της νέας θρησκείας.\nΤις περιόδους που η μαγεία και όσοι ασχολούνταν μαζί της, κυνηγιόταν με δραστικούς τρόπους, κάψιμο στη φωτιά, φρικτά βασανιστήρια κτλ, αντιπροσώπευε και ένα τρόπο αντίδρασης στην κυρίαρχη καταπιεστική ιδεολογία και τους θεούς της, με ταύτιση με αυτούς που θεωρούνταν αντίπαλοι των επίσημων θεών, όπως ήταν και ο Σατανάς. Πέρα από το ότι ήταν και συνέχεια αρχαίων δοξασιών και θρησκειών, που παρέμεναν στη μνήμη των ανθρώπων, οι οποίοι ταυτιζόμενοι με αυτές αντιδρούσαν στους κυρίαρχους θεούς και την αντίστοιχη ιδεολογία.\nΓια να εξηγηθούν οι μαγικές δράσεις έχουν προταθεί διάφορες θεωρίες από τους χρήστες και τους οπαδούς αυτών των τεχνικών.\nΓια παράδειγμα ότι υπάρχουν φυσικές δυνάμεις που δεν έχουν ακόμη εντοπισθεί από την επιστήμη, πέρα από τις τέσσερις βασικές δυνάμεις, βαρύτητα, ηλεκτρομαγνητισμό, την ασθενή και την ισχυρή πυρηνική δύναμη. Συγγενής με αυτή τη θεωρία είναι και το ότι μια μυστηριώδης δύναμη υπάρχει σε όλα τα πράγματα, κάτι ανάλογο με αυτό που πίστευαν οι άνθρωποι και την περίοδο του ανιμισμού. Ο μάγος μπορεί να την χειραγωγήσει και να την κλείσει μέσα σε ένα αντικείμενο, δαχτυλίδι κτλ.\nΜία άλλη εξήγηση είναι ότι μπορεί να γίνει χειραγώγηση της ενέργειας του ανθρώπινου σώματος, με διάφορες τεχνικές, συνήθως με τα χέρια. Όπως και η χειραγώγηση από τον μάγο των τεσσάρων βασικών στοιχείων που θεωρούσαν ότι αποτελείται η φύση, του αέρα, του νερού, της φωτιάς, της γης. Ο χειρισμός αυτός μπορεί να γίνει και με τη χρήση διαφόρων συμβόλων. Τα σύμβολα, πιστεύουν ότι μπορούν να επηρεάσουν τα φυσικά φαινόμενα τα οποία συμβολίζουν. Τα σύμβολα όπως και οι λέξεις, σε ένα ιδεατό επίπεδο νοηματοδοτούν τα φαινόμενα, άρα η επίδραση σ’ αυτό επιδρά και στα ίδια τα φαινόμενα.\nΒασιζόμενη στη ιδέα του μονισμού, υπάρχει μια άλλη άποψη ότι το σύμπαν είναι ένας ενιαίος οργανισμός, όπου σε ένα υπολανθάνον συμπαντικό πεδίο συμμετέχουν όλοι οι εγκέφαλοι όλων των νοημόνων όντων του σύμπαντος. Προεκτείνοντας αυτή την άποψη, η νόηση υπάρχει σε διάφορα επίπεδα ανάπτυξης σε όλες τις βαθμίδες ανάπτυξης της φύσης, δηλαδή σε όλη τη φύση. Και όπως στον ανθρώπινο οργανισμό ένα νευρικό κύτταρο μπορεί να επιδράσει σε ένα άλλο, έτσι και σε αυτό το συμπαντικό νοητικό πεδίο, υπάρχουν αλληλεπιδράσεις εξ αποστάσεως. Έτσι η ηθελημένη σκέψη, με αυτή την άποψη, μπορεί να επηρεάσει ή να προκαλέσει φαινόμενα σε μεγάλες αποστάσεις.\nΑυτή την άποψη μπορούμε να τη δούμε από μια σκοπιά που έχουμε αναφέρει, ότι όλοι οι άνθρωποι έχουμε ένα κοινό έδαφος, που αυτό είναι η κοινή γονιδιακή βάση, οι κοινές παραδοχές της συγκρότησης και λειτουργίας των κοινωνιών, οι κοινές παραδόσεις της ανθρωπότητας. Μια συλλογική συνείδηση ή ένα συλλογικό υποσυνείδητο. Οι ατομικές διαφοροποιήσεις αποτελούν ξεχωριστές κορυφές πάνω στο κοινό έδαφος. Με ανάλογο τρόπο έχουμε ένα κοινό έδαφος με όλα τα ζώα, αλλά (σε μικρότερο βαθμό)και με τα φυτά και όλη τη φύση. Αυτό βέβαια δεν σημαίνει και ότι μπορούμε να επιδράσουμε. Αυτό που ξέρουμε ότι μπορεί να υπάρχει, είναι η επίδραση σε αυτό το κοινό έδαφος αυτό που ονομάζουμε υποσυνείδητο. Η οποία επίδραση μπορεί να γίνει με συγκεκριμένους τρόπους οι οποίοι γίνονται όλο και περισσότερο κατανοητοί. Η δράση μέσω των κατοπτρικών νευρώνων μπορεί να εξηγήσει αρκετά πράγματα από τις αλληλεπιδράσεις ανάμεσα στους ανθρώπους, τα ζώα ή μεταξύ τους.\nΜία άλλη άποψη βασιζόμενη επίσης στην αντίληψη του μονισμού και του ενιαίου του συνόλου και των μερών που το αποτελούν, λέει ότι η μαγεία είναι κάτι περισσότερο από την εφαρμογή της ενότητας του καθενός με το σύμπαν. Η κεντρική ιδέα στην παραπάνω αντίληψη, είναι ότι ο εαυτός είναι χωρίς όρια, ότι η πραγμάτωση αυτού του σκοπού είναι δυνατή αναζητώντας την διατήρηση της ισορροπίας στη φύση και ζώντας σαν μέρος της. Αυτή είναι μια αντίληψη που στηρίζεται στο ότι το σύμπαν έχει φράκταλ δομή, δηλαδή μέσα στο πιο μικρό μέρος της περικλείεται το όλο. Αυτό θεωρητικά συνεπάγεται ότι όλο το σύμπαν μπορεί να αναγεννάται από το πιο μικρό μέρος του. Όπως οι βιολογικοί οργανισμοί έτσι και όλη η φύση, η κάθε μορφή που παίρνει, περικλείει επειδή είναι αποτέλεσμα της, όλη την προηγούμενη εξέλιξη και τις πληροφορίες γι αυτήν. Στο κάθε κύτταρο του οργανισμού μας για παράδειγμα, είναι κωδικοποιημένη με ένα τρόπο όλη η μέχρι τώρα εξέλιξη του σύμπαντος. Και ταυτόχρονα βρίσκεται σε μια συνεχή αλληλεπίδραση μαζί του. Αυτό όμως από μόνο του δεν μπορεί να εξηγήσει τίποτε περισσότερο, τουλάχιστον προς το παρόν. Για παράδειγμα και μέσα στα κύτταρα ενός σκύλου βρίσκεται κωδικοποιημένη στο DNA του, όλη η μέχρι τον σκύλο εξέλιξη. Αυτό δεν σημαίνει και ότι ο σκύλος είναι σε θέση να το αξιοποιήσει. Για την χωρίς όρια ανάπτυξη του εαυτού ο J. Searle λέει ότι από μεθοδολογική άποψη είμαστε αναγκασμένοι να ενεργούμε σαν να μπορούμε να τα κατανοήσουμε όλα, μ’ αυτό τον τρόπο εξάλλου θα γνωρίζουμε και τα όρια κάθε φορά της γνώσης. Η δυνητική παντογνωσία είναι αποδεκτή σαν μια συμβατική επινόηση, αλλά θα ήταν αυταπάτη να την εκλάβουμε σαν γεγονός. Για την αναζήτηση της ισορροπίας στη φύση και την ανάγκη να ζούμε σαν μέρος της, είναι μια θέση οπωσδήποτε χρήσιμη και αναγκαία.\nΔύο πίνακες του John William Waterhouse με θέμα τις μάγισσες. Ο J.W. Waterhouse(1849-1917) ήταν Άγγλος ζωγράφος που ανήκε στη σχολή των προραφαηλιτών όπως ονομάσθηκαν, επειδή θέλησαν να επιστρέψουν στη ρομαντική θεματολογία που επικρατούσε μέχρι τον Ραφαήλ, θεωρώντας ότι μετά η ζωγραφική πήρε πιο ρεαλιστικό χαρακτήρα, με τον οποίον αυτοί διαφωνούσαν. Ο Waterhouse έχει επιρροές και απο τους ιμπρεσιονιστές. Η θεματολογία του ήταν απο τις γυναίκες της Ελληνικής μυθολογίας καθώς και απο τους θρύλους του βασιλιά Αρθούρου. Στον πρώτο πίνακα παριστάνεται η μάγισσα Κίρκη που κάθεται σε θρόνο με πλάτη τον χάλκινο καθρέφτη, βασικό συνοδευτικό όργανο των μαγισσών, με το μαγικό ραβδί και το κύπελλο το κρασί που ετοιμάζεται να προσφέρει στον Οδυσσέα, που διακρίνεται στον καθρέφτη. Κάτω είναι ξαπλωμένοι οι χοίροι, οι μεταμορφωμένοι σύντροφοι του Οδυσσέα. Ο δεύτερος είναι ο magic circle, από τον κύκλο που κάνανε για να κλείνουν έξω τα ανεπιθύμητα πνεύματα.\nΠρόπερσι(ή πέρυσι;) έγινε στο Λονδίνο μια έκθεση με το σύνολο των έργων του.\nΑναρτήθηκε από Δ.Πετρίδης στις 19:20\nΜάλλον οι επιστήμονες της εποχής είχαν τον τίτλο του μάγου.\n25 Νοεμβρίου 2011 - 3:10 μ.μ.


Ξανά στους δρόμους της Αιγύπτου η αστυνομία -Φόβοι για την αντίδραση του κόσμου – “Αδειάζουν” Μουμπάρακ οι σύμμαχοί του - Ειδήσεις Newsit.gr\nNewsit / Κόσμος / Ξανά στους δρόμους της Αιγύπτου η αστυνομία -Φόβοι για την αντίδραση του κόσμου – “Αδειάζουν” Μουμπάρακ οι σύμμαχοί του\nΔημοσιεύθηκε: 31.01.2011 | 06:27\nΞαναβγαίνει στους δρόμους η αστυνομία. Η Ουάσιγκτον θεωρεί τον Μουμπάρακ ήδη παρελθόν.\nΝα ξαναπάρει τις θέσεις της απο σήμερα στους δρόμους του Καϊρου και των άλλων μεγάλων πόλεων διέταξε την αιγυπτιακή αστυνομία ο απερχόμενος υπουργός Εσωτερικών, Χαμπίμπ αλ Αντλι.\nΗ αστυνομία είχε αποσυρθεί απο την Παρασκευή και την εντολή διατήρησης της τάξης είχε αναλάβει ο στρατός.\nΩστόσο, ανεπιβεβαίωτες πληροφορίες αναφέρουν οτι η αστυνομία θα έχει κανονικά τον έλεγχο της κυκλοφορίας, της αποτροπής εγκλημάτων και άλλων έλέγχων της αρμοδιότητάς της αλλά δεν θα ασχοληθεί με τις διαδηλώσεις και διαμαρτυρίες των πολιτών κατά του καθεστώτος.\nΗ κατάσταση στην Αίγυπτο παραμένει εκτός ελέγχου. Χιλιάδες διαδηλωτές κατεβαίνουν στους δρόμους και παραμένουν, παρά την απαγόρευση της κυκλοφορίας. Κατα τη διάρκεια της ημέρας, σε μια επίδειξη ισχύος του καθεστώτος Μουμπάρακ, μαχητικά αεροπλάνα και ελικόπτερα πετούσαν χαμηλά πάνω απο τους διαδηλωτές που βρίσκονταν στην πλατεία Ταχρίρ.\nΕκεί, αργά το βράδυ έφτασε και ο αντικαθεστωτικός Μοχάμαντ Ελ Μπαραντέι ο οποίος έγινε δεκτός με ενθουσιασμό από το πλήθος ενώ εκείνος είπε στους συγκεντρωμένους: «τώρα πια δεν μπορεί να κάνουμε πίσω… Θέλετε να πάρετε πίσω τα δικαιώματά σας και αυτό που ξεκίνησε δεν σταματά. Εχουμε όλοι ένα κοινό, βασικό αίτημα:το τέλος του παρόντος καθεστώτος και την αρχή μιας νέας εποχής για μια νέα Αίγυπτο. Αντιμετωπίζω με σεβασμό το λαό της Αιγύπτου και τους ζητώ υπονομή, η αλλαγή έρχεται σε λίγες ημέρες».\nΟπως μετέδωσε η Σαββούλα Λιάτσου απο την Αλεξάνδρεια αργά το απόγευμα ένοπλοι δραπέτες κατέλαβαν τρένο φορτωμένο με όπλα και πυρομαχικά που ξεκίνησε από την Αλεξάνδρεια για το Κάϊρο, απειλώντας την ζωή των έντρομων επιβατών! Μονάδες του στρατού κινητοποιήθηκαν άμεσα και κατάφεραν με συντονισμένη επιχείρηση να σταματήσουν την αμαξοστοιχία, λίγο πριν αυτή βγει από την Αλεξάνδρεια. Αρκετοί από τους ένοπλους συνελλήφθησαν αλλά οι περισσότεροι κατόρθωσαν να διαφύγουν. (Διαβάστε την ανταπόκριση της Σ. Λιάτσου στο www.onalert.gr)\nΣύμφωνα με τα όσα έχουν γίνει μέχρι στιγμής γνωστά τουλάχιστον 102 άνθρωποι έχουν χάσει τη ζωή τους και περίπου 2.000 έχουν τραυματιστεί στην διάρκεια των αντικυβερνητικών διαδηλώσεων. Δεν υπάρχει έως τώρα επίσημος απολογισμός του αριθμού των θυμάτων και στην πραγματικότητα ενδέχεται να είναι αρκετά υψηλότερος, δεδομένης της σύγχυσης στη χώρα. Γιατροί γυρίζουν στους δρόμους και ζητούν από τους πολίτες να πάνε στα νοσοκομεία να δώσουν αίμα.\nΝωρίτερα, ο Αιγύπτιος πρόεδρος επισκέφθηκε ένα κέντρο επιχειρήσεων του στρατού και συναντήθηκε με υψηλόβαθμους αξιωματούχους. Η κρατική τηλεόραση έδειξε τον Μουμπάρακ να συναντά το νεοδιορισθέντα αντιπρόεδρο της κυβέρνησης Ομαρ Σουλεϊμάν, τον υπουργό Αμυνας Μοχάμεντ Χουσέιν Ταντάουι, τον αρχηγό του γενικού επιτελείου στρατού Σάμι αλ Αναν και άλλους αξιωματούχους. Σύμφωνα με το πρακτορείο Mena ο πρόεδρος έκανε έλεγχο στο κέντρο επιχειρήσεων του στρατού, ο οποίος έχει αναλάβει τη διασφάλιση της τάξης.\nΤην ίδια ώρα, το Στέιτ Ντιπάρτμεντ δήλωσε πως η απομάκρυνση της κυβέρνησής του από τον Αιγύπτιο πρόεδρο Χόσνι Μουμπάρακ δεν είναι αρκετή για να προχωρήσουν οι μεταρρυθμίσεις στη χώρα. Ο εκπρόσωπος του αμερικανικού υπουργείου Εξωτερικών, Φίλιπ Κρόουλι ανέφερε ότι ο κ. Μουμπάρακ θα πρέπει να εισάγει στη χώρα πραγματικά νέες πολιτικές, οικονομικές και κοινωνικές μεταρρυθμίσεις. «Η αιγυπτιακή κυβέρνηση δεν μπορεί να αρκεστεί σε έναν ανασχηματισμό. Τα λόγια και οι υποσχέσεις του προέδρου Μουμπάρακ πρέπει να ακολουθηθούν από δράση», επισήμανε ο κ. Κρόουλι.\nΗ υπουργός εξωτερικών των ΗΠΑ Χίλαρι Κλίντον μιλώντας σε διάφορα αμερικανικά τηλεοπτικά δίκτυα δήλωσε οτι επιθυμεί να δει να γίνεται με τάξη η μεταβίβαση εξουσίας στην Αίγυπτο. (Διαβάστε περισσότερα στο www.onalert.gr)\nΗ Γερμανίδα καγκελάριος Ανγκελα Μέρκελ προέτρεψε τον Χόσνι Μουμπάρακ να απαντήσει στα αιτήματα του λαού για αλλαγές και να αποτρέψει τις δυνάμεις ασφαλείας να καταφεύγουν στη βία έναντι των διαδηλωτών. Σε μακρά τηλεφωνική συνομιλία τους με πρωτοβουλία της κ.Μέρκελ, η γερμανίδα καγκελάριος επισήμανε στον αιγύπτιο πρόεδρο ότι είναι αναγκαία η ελευθερία των επικοινωνιών και της ενημέρωσης και ζήτησε την άμεση αποκατάστασή τους.\nO Μοχάμεντ ΕλΜπαραντέι, ο οποίος δηλώνει έτοιμος να αναλάβει την εξουσία στην Αίγυπτο μέσω «ελεύθερων και δημοκρατικών εκλογών» ή εάν ο πρόεδρος Χόσνι Μουμπάρακ αποχωρήσει εν μέσω των μαζικών διαδηλώσεων εναντίον της διακυβέρνησής του, δήλωσε ότι ο διορισμός ενός αντιπροέδρου και ενός νέου πρωθυπουργού από τον Μουμπάρακ είναι ανώφελος. Ο 68χρονος ΕλΜπαραντέι κάλεσε να σχηματιστεί μεταβατική κυβέρνηση, η οποία θα πρέπει να διοργανώσει εκλογές το ταχύτερο, σε συνέντευξη που παραχώρησε τηλεφωνικά στο Αλ Τζαζίρα. «Πρέπει να φύγει σήμερα, ωστε να επιτρέψει τη δημιουργία κυβέρνησης εθνικής ενότητας» είπε σε συνέντυεξή του στο CNN. Ο πρώην επικεφαλής της διεθνούς επιτροπής ατομικής ενέργειας του ΟΗΕ (IAEA), ο οποίος έχει τιμηθεί με βραβείο Νομπέλ Ειρήνης, σημείωσε ότι «o λαός που διοργάνωσε αυτές τις διαδηλώσεις και πολλά άλλα κόμματα μου έχουν δώσει την εξουσιοδότηση –την εντολή– να διαπραγματευτώ για τη δημιουργία κυβέρνησης εθνικής ενότητας». Η Μουσουλμανική Αδελφότητα, το σημαντικότερο κίνημα της αντιπολίτευσης στην Αίγυπτο, συμφώνησε να υποστηρίξει τον ΕλΜπαραντέι στις «διαπραγματεύσεις» του με το καθεστώς του αιγύπτιου προέδρου Χόσνι Μουμπάρακ, όπως δήλωσε ένας αξιωματούχος της οργάνωσης.\nΕκκληση για αυτοσυγκράτηση, μη βία και σεβασμό των βασικών δικαιωμάτων απηύθυνε ο Γενικός Γραμματέας των Ηνωμένων Εθνών, Μπαν Κι Μουν. Μιλώντας στη σύνοδο κορυφής της Αφρικανικής Ενωσης είπε: “Οφείλουμε να ακούμε προσεκτικά, πιο προσεκτικά, τη φωνή του λαού, τις προσδοκίες του, τις δυσκολίες του και τις ελπίδες του για ένα καλύτερο μέλλον”.\nΧαμηλές πτήσεις μαχητικών πάνω από τους διαδηλωτές – H Σ.Λιάτσου μεταδίδει


14 Αυγούστου 2019 13:53\nΈχετε παρατηρήσει και εσείς ότι το καλοκαίρι κάνουμε περισσότερο και καλύτερο σεξ; Όπως διαβάζουμε, υπάρχει λόγος πίσω από αυτό το φαινόμενο.\nΧαρείτε λοιπόν το σεξ και τον έρωτά το καλοκαίρι, ελάτε πιο κοντά ο ένας στον άλλον και διεκδικήστε ερωτικά τον σύντροφό σας. Το σεξ είναι υγεία αλλά και η βασική επικοινωνία του ζευγαριού μην το ξεχνάτε.\nΠροηγούμενο Επηρεάζουν τα αντισυλληπτικά την... επιλογή συντρόφου;\nΕπόμενο Αυτές είναι οι ερωτογενείς ζώνες που αυξάνουν κατακόρυφα την απόλαυση


gay Archives - Page 2 of 4 - Lesbian\nHome›Posts Tagged "gay" (Page 2)\nTo Planet Romeo παρουσιάζει το πρώτο παγκόσμιο Gay Happiness Index που καταγράφει το βαθμό ευτυχίας των gay σε 127 χώρες του κόσμου. Η τελική κατάταξη των χωρών έγινε με βάση ...\nΈνας νεαρός χρήστης του δικτύου IMGUR ανέβασε φωτογραφίες με το δώρο που ετοίμασε για τους γονείς του για τα Χριστούγεννα. Ο νεαρός κατασκεύασε από χαρτόνι μια μικρή ντουλάπα. Στο φόντο ζωγράφισε ...\nΣύμφωνα με σχετικό δελτίο τύπου του Σωματείου Υποστήριξης Διεμφυλικών (ΣΥΔ), δεκτό έγινε το αίτημα διεθνούς προστασίας ασύλου ενός gay πρόσφυγα από τη Συρία. Η υπόθεση αυτή αφορά αίτημα διεθνούς προστασίας ασύλου με ...\nΣύμφωνα με την σελίδα Cision αυτά είναι τα δέκα πιο δημοφιλή περιοδικά και ιστοσελίδες που απευθύνονται σε γκέι και λεσβίες στις Ηνωμένες Πολιτείες της Αμερικής. Μείνετε συντονισμένες! OUT – 203,039 The Advocate – ...


Η πρόταση για ΤΕΙ και ο Γεωργαντάς | Κιλκίς24\nΝομίζουμε ότι η πρόταση για το ΤΕΙ Κιλκίς, στην οποία κατέληξε η σύσκεψη στην Αντιπεριφέρεια, καλύπτει σε γενικές γραμμές την ανάγκη αναβάθμισης κι επέκτασής του, αυτήν τη συγκεκριμένη στιγμή. Και φαίνεται να καλύπτει και τις σκέψεις, που διατύπωσαν οι ίδιοι οι φοιτητές του τμήματος.\nΠράγματι, ο τίτλος «Σχεδιασμός και Τεχνολογία Ένδυσης», καθώς και η προσθήκη δυο νέων τμημάτων με αντικείμενα τη Διακόσμηση και τη Γραφιστική, που προτείνονται, θα ήταν ότι καλύτερο αν υιοθετούνταν απ` το σχέδιο «Αθηνά».\nΚαι, φυσικά, η πρόταση αυτή απέχει παρασάγγες απ` όσα προβλέπονταν απ` το αρχικό σχέδιο, για το οποίο είχε σπεύσει να πανηγυρίσει, ο Γ. Γεωργαντάς. Ο οποίος, δήλωνε στις αρχές του μήνα απαντώντας σε άλλη δήλωση της Ειρ. Αγαθοπούλου: «Για κάθε σκεπτόμενο πολίτη που γνωρίζει γραφή και ανάγνωση η εν λόγω πρόταση του σχεδίου ΑΘΗΝΑ για το Κιλκίς συνιστά επιτυχία»! Ενώ σε προηγούμενη δήλωσή του, έλεγε: «Η δημοσιοποίηση του σχεδίου ΑΘΗΝΑ από το Υπουργείο Παιδείας επιβεβαίωσε τις προσδοκίες και παράλληλα ικανοποίησε τα δυο βασικά αιτήματα του νομού σχετικά με το παράρτημα ΤΕΙ Κιλκίς».\nΑλήθεια, ο κ. Γεωργαντάς γιατί δεν συμμετείχε στη σύσκεψη;


Ν. ΑΝΔΡΟΥΛΑΚΗΣ: ΧΡΕΙΑΖΟΜΑΣΤΕ ΜΑΚΡΟΠΡΟΘΕΣΜΟ ΣΧΕΔΙΟ ΑΝΑΒΑΘΜΙΣΗΣ ΤΩΝ ΥΠΗΡΕΣΙΩΝ ΕΣΤΙΑΣΗΣ ΚΑΙ ΦΙΛΟΞΕΝΙΑΣ – energinews.gr\n«Ήταν μια εξαιρετική ευκαιρία να συζητήσω με δεκάδες εκπροσώπους της εστίασης και του τουριστικού τομέα. Είναι πολύ κρίσιμο, αυτοί οι τομείς που έδειξαν υψηλή ανθεκτικότητα αυτά τα χρόνια της πανδημίας και που σήμερα βάλλονται από την ακρίβεια και την ενεργειακή κρίση, να τους στηρίξουμε, διότι δίνουν ένα μεγάλο κομμάτι του ελληνικού ΑΕΠ. Πρέπει να υπάρχει μακροπρόθεσμο σχέδιο, κοιτώντας μπροστά, για αναβάθμιση των υπηρεσιών που προσφέρονται και συγχρόνως διασύνδεση του τουρισμού με τον αγροδιατροφικό τομέα της χώρας, ώστε με την αύξηση του τουρισμού στη χώρα, να έχουμε προστιθέμενη αξία και σε άλλους κλάδους της ελληνικής οικονομίας. Αυτό πρέπει να είναι ένα μακροπρόθεσμο στρατηγικό σχέδιο το οποίο θα ανοίξει χιλιάδες νέες θέσεις εργασίας και θα στηρίξει πολύ δυνατά την ελληνική κοινωνία στο μέλλον.»\nΣΧΟΛΙΟ ΓΡΑΦΕΙΟΥ ΤΥΠΟΥ ΓΙΑ ΤΗ ΣΥΝΕΝΤΕΥΞΗ ΤΣΙΠΡΑ\nΔΗΜΗΤΡΗΣ ΜΑΝΤΖΟΣ: ΓΝΩΡΙΖΟΥΜΕ ΠΟΥ ΘΕΛΟΥΜΕ ΝΑ ΠΑΜΕ ΚΑΙ ΠΩΣ ΘΑ ΤΟ ΠΕΤΥΧΟΥΜΕ\nΟ Εκπρόσωπος Τύπου του Κινήματος Αλλαγής και του ΠΑΣΟΚ, Δημήτρης Μάντζος, σε συνέντευξη που παραχώρησε στην εφημερίδα «Μακεδονία της Κυριακής» και το δημοσιογράφο Βαγγέλη Στολάκη, τοποθετήθηκε, μεταξύ άλλων, για την αυστηρή αλλά γόνιμη αντιπολίτευση και τις ρεαλιστικές προτάσεις του Κινήματος, τη δημοσκοπική του ενίσχυση και τις διαφαινόμενες διεργασίες στην πολιτική σκηνή.\nΑσκείτε έντονη κριτική στην κυβέρνηση για την ακρίβεια και την πανδημία. Τα αντανακλαστικά του Κυριάκου Μητσοτάκη στην πρόσφατη υπόθεση με πρωταγωνιστές τους Πέτρο Δούκα και τον Σπήλιο Λιβανό και η αποπομπή του δεύτερου, σας ικανοποίησαν;\nΈχουμε επιλέξει τον δρόμο της αυστηρής αλλά γόνιμης αντιπολίτευσης. Είμαστε απέναντι στην Κυβέρνηση της πολιτικής και τεχνοκρατικής ανεπάρκειας, μιας Κυβέρνησης που ουσιαστικά απέτυχε σε κάθε κρίση που κλήθηκε να διαχειριστεί. Πρώτα με την πανδημία, έπειτα με το κύμα ακρίβειας, πρόσφατα δε και με τις συνέπειες της κλιματικής κρίσης. Ειδικά όταν αποδεικνύεται πόσο ανθεκτική είναι η μικροκομματική νοοτροπία που επιβιώνει ως τις μέρες μας στη ΝΔ. Ακόμη και μια φυσική καταστροφή «εργαλειοποιείται» για την εξαγωγή πολιτικού οφέλους -για να «γυρίσει» το παιχνίδι. Είναι η ίδια νοοτροπία του «κράτους-λάφυρου» που επιβιώνει στον αριθμό-ρεκόρ των μετακλητών ή στους αναξιοκρατικούς διορισμούς διοικητών νοσοκομείων. Με μια αποπομπή και μια διαγραφή, δεν μπορούν να λησμονηθούν οι ευθύνες της Κυβέρνησης Καραμανλή για την οικονομική και ηθική πτώχευση της χώρας το 2009.\nΑλήθεια, γιατί δεν λέτε «ναι» σε προσφυγή στις κάλπες, αίτημα που διατυπώνει επανειλημμένα ο ΣΥΡΙΖΑ, ειδικά τώρα που σας ευνοούν και οι δημοσκοπήσεις;\nΟ ΣΥΡΙΖΑ μόλις τον περασμένο Αύγουστο μας έλεγε πως δεν μπορούμε να μιλάμε για εκλογές με πενήντα θανάτους την ημέρα. Και σήμερα, με υπερδιπλάσιους αριθμούς, λέει τα αντίθετα! Εμείς μετράμε υπεύθυνα τα λόγια μας. Το Κίνημα Αλλαγής είναι το μόνο κόμμα που θα έπρεπε να ζητά εκλογές «εδώ και τώρα», αν αποφάσιζε με μόνο το κομματικό κριτήριο. Εμείς, όμως, έχουμε ως πυξίδα το δημόσιο συμφέρον και αναγνωρίζουμε τα μεγάλα προβλήματα που εξακολουθεί να προκαλεί η πανδημία, εξαιτίας της ολιγωρίας της Κυβέρνησης. Δεν μπορούμε να επιβάλουμε τις εκλογές αλλά προφανώς τις περιμένουμε. Το γοργόν και χάριν έχει!\nΜήπως τα ποσοστά των δημοσκοπήσεων και οι προσδοκίες που αυτά δημιουργούν στους ψηφοφόρους, σας αγχώνουν; Είστε έτοιμοι;\nΗ ευδιάκριτη κοινωνική ενίσχυση του Κινήματος μας γεννά αισιοδοξία και τονώνει την αυτοπεποίθησή μας. Παράλληλα, οι μεγάλες προσδοκίες των πολιτών μας δημιουργούν αίσθημα ευθύνης. Γνωρίζουμε πού θέλουμε να πάμε και πώς θα το πετύχουμε. Πρέπει να εργαστούμε σκληρά, με σοβαρότητα και τεκμηρίωση για να διατυπώσουμε το δικό μας προγραμματικό λόγο για την Ελλάδα του αύριο. Το κάνουμε ήδη καθημερινά. Θα είμαστε έτοιμοι, όποτε κι αν προκηρυχθούν οι εκλογές.\nΘεωρείτε πως ατύπως έχουμε περιέλθει σε προεκλογική περίοδο;\nΠλησιάζουμε στο τελευταίο έτος της συνταγματικής θητείας της Κυβέρνησης. Εκ των πραγμάτων, λοιπόν, έχουμε εισέλθει σε προεκλογικούς ρυθμούς. Αυτό το επιβεβαιώνει ίσως και η σπουδή της Κυβέρνησης να προωθεί πλήθος φωτογραφικών διατάξεων και διευθετήσεων στη Βουλή. Ελπίζω ότι δεν θα δούμε αυτήν την παθογένεια να εντείνεται τους επόμενους μήνες.\nΤο ΚΙΝΑΛ έχει δώσει έμφαση στην ακρίβεια που πλήττει την κοινωνία. Ο πρόεδρός σας έχει πραγματοποιήσει επαφές τόσο με εκπροσώπους της αγοράς, όσο και με εκπροσώπους των καταναλωτικών οργανώσεων, ενώ ήδη μια επίκαιρη ερώτησή σας απαντήθηκε στη Βουλή. Ποιες κατά τη γνώμη σας είναι οι ενέργειες στις οποίες πρέπει άμεσα να προχωρήσει η κυβέρνηση για να ανακόψει αυτή την πορεία αύξησης τιμών σε αγαθά και ενέργεια;\nΗ ακρίβεια και το κύμα ανατιμήσεων, στην ενέργεια και σε βασικά καταναλωτικά αγαθά είναι το σοβαρότερο κοινωνικό ζήτημα των επόμενων μηνών. Όσο η Κυβέρνηση αρνείται να εγκαταλείψει το δόγμα «δίνω λίγα στους πολλούς και πολλά στους λίγους», λύση δεν πρόκειται να υπάρξει. Εμείς ακούσαμε τον κόσμο της εργασίας, του εμπορίου, της βιομηχανίας, όλους τους κοινωνικούς εταίρους, σε έναν πρότυπο κοινωνικό διάλογο. Δεν κοιτάμε τα συμπτώματα αλλά τις αιτίες του προβλήματος. Γιατί είμαστε λ.χ. τόσο εξαρτημένοι από το φυσικό αέριο; Γιατί προμηθευόμαστε πιο ακριβά την ενέργειά μας σε σχέση με άλλες χώρες της ΕΕ; Και έτσι καταλήξαμε σε ένα μίγμα βραχυπρόθεσμων και μακροπρόθεσμων μέτρων που θεωρούμε πως πρέπει εδώ και τώρα να υιοθετηθούν: μείωση ΦΠΑ σε βασικά είδη, μείωση ΕΦΚ, νέο ΕΚΑΣ για χαμηλοσυνταξιούχους, επενδύσεις στις ΑΠΕ, νέο πρόγραμμα «Εξοικονομώ» είναι μερικά από αυτά. Κοστολογημένα, μελετημένα και ρεαλιστικά. Μακριά από τον λαϊκισμό των «μαγικών λύσεων».\nΤο τελευταίο διάστημα οι τόνοι μεταξύ ΝΔ και ΚΙΝΑΛ ανεβαίνουν συχνά, θυμίζοντας εποχές από το παρελθόν. Σας «γοητεύει» το γεγονός ότι μπαίνετε στο κυβερνητικό στόχαστρο;\nΌσο ανεβαίνει η επιρροή του Κινήματος στην κοινωνία, τόσο θα εντείνονται οι επιθέσεις ΝΔ και ΣΥΡΙΖΑ εναντίον μας. Ειδικά η Κυβέρνηση ταλαιπρωρείται, τελευταία, από μια σπάνια «βαρηκοΐα» απέναντι στο ΠΑΣΟΚ και τις θέσεις που εκφράζουμε. Προσπαθεί έτσι να αποδομήσει τον λόγο μας αλλά το κάνει άτεχνα και εντελώς πρόχειρα. Μας κατηγορεί για «ουδετερότητα» όταν είμαστε η μόνη παράταξη που έχει καταθέσει ρεαλιστικές προτάσεις για κάθε σοβαρό κοινωνικό ζήτημα. Η Κυβέρνηση πρέπει να το πάρει απόφαση: εμείς δεν είμαστε ΣΥΡΙΖΑ. Επικρίνουμε, φυσικά, αυστηρά την Κυβέρνηση αλλά δεν μένουμε μόνο σε αυτό. Βγαίνουμε μπροστά, με προτάσεις και παρεμβάσεις σε όλα τα μεγάλα ζητήματα. Κι αυτό είναι λογικό να τους κάνει τη ζωή δύσκολη. Πρέπει να το συνηθίσουν.\nΗ πρόσφατη εσωκομματική διαδικασία και η μεγάλη συμμετοχή έφεραν ξανά στο κατώφλι της Χαριλάου Τρικούπη στελέχη και ψηφοφόρους που στο πρόσφατο παρελθόν γύρισαν την πλάτη στο ΚΙΝΑΛ. Για ποιους η πόρτα είναι ανοιχτή;\nΤο κάλεσμα του Κινήματος είναι ευρύ και πλατύ. Αφορά σε όλους τους πολίτες που μοιράζονται τις ίδιες ιδέες, κοινά οράματα για μια πιο δίκαιη, ανοικτή κοινωνία, για ένα ισχυρό κοινωνικό κράτος και ένα άλλο παραγωγικό μοντέλο. Τις αρχές της σοσιαλδημοκρατίας που παντού στην Ευρώπη κερδίζουν έδαφος. Όλοι οι πολίτες, ανεξάρτητα από το τι ψήφισαν τα προηγούμενα χρόνια, βλέπουν με ενδιαφέρον την επιστροφή της Δημοκρατικής Παράταξης. Η πόρτα είναι, λοιπόν, ανοικτή σε όσους δεν φρόντισαν να την κλείσουν οι ίδιοι πίσω τους, προτάσσοντας το ευκαιριακό προσωπικό τους συμφέρον.\nΜεγάλο ζητούμενο παραμένει η στάση του κόμματός σας την επομένη των εκλογών, όσο μάλιστα η αυτοδυναμία στην οποία στοχεύει ο κ. Μητσοτάκης δεν φαίνεται στις δημοσκοπήσεις. Ο ΣΥΡΙΖΑ έχει προαναγγείλει ότι θα σας απευθύνει προσκλητήριο. Δεδομένης της κουλτούρας των κυβερνήσεων συνεργασίας που υπάρχει στην Ευρώπη- ο κ. Ανδρουλάκης είναι ευρωβουλευτής, «βλέπετε» το ενδεχόμενο συνεργασίας με κάποιον από τους δυο πρώτους;\nΕίναι πρώιμο να κάνουμε λόγο για μετεκλογικές συνεργασίες. Πολύ απλά διότι μια τέτοια συζήτηση βασίζεται στον σημερινό συσχετισμό δυνάμεων. Είμαστε βέβαιοι ότι το σκηνικό θα αλλάξει αισθητά στις εκλογές. Κι αυτός είναι ο μόνος στόχος μας. Να είμαστε εκείνη την Κυριακή όσο πιο ενισχυμένοι γίνεται ώστε από την επόμενη κιόλας ημέρα να είμαστε εμείς ο καταλύτης των εξελίξεων. Όσο πιο ισχυρή εντολή λάβουμε τόσο πιο εφικτή θα γίνει η ανατροπή των σημερινών αδιέξοδων πολιτικών.\nΜετά την εκλογή της νέας ηγεσίας ποιος είναι ο οδικός χάρτης για την ολοκλήρωση της ανασυγκρότησης του κόμματος;\nΤο Κίνημά μας έχει καταστατικό, λειτουργίες και όργανα. Το συνέδριό μας, που θα διεξαχθεί τους επόμενους μήνες, είναι το δημοκρατικό φόρουμ όπου θα συζητηθούν όλα τα σχετικά ζητήματα. Προχωρούμε με ενότητα, προοδευτική ταυτότητα και ανανεωμένη δυναμική.\nPrevious post:ΧΑΙΡΕΤΙΣΜΟΣ ΤΟΥ ΓΓ ΤΗΣ ΚΕ ΤΟΥ ΚΚΕ ΔΗΜΗΤΡΗ ΚΟΥΤΣΟΥΜΠΑ ΣΤΟ ΣΥΛΛΑΛΗΤΗΡΙΟ ΕΡΓΑΖΟΜΕΝΩΝ ΣΤΗ ΛΑΡΚΟ\nNext post:«Παράταση της επαναλειτουργίας της πλατφόρμας arogi.gov.gr και άμεση πληρωμή της προκαταβολής για όλους και όλες, χωρίς γραφειοκρατικά εμπόδια».


Σήμερα τα μικρότερα μοντέλα επιδόσεων της Mercedes-AMG χρησιμοποιούν 4κύλινδρους κινητήρες, αποκλειστικά στη βάση της γκάμας. Υπήρχε όμως μια εποχή όπου τα 4κύλινδρα σύνολα ήταν βούτυρο στο ψωμί της σειράς των γρήγορων Merc. Πάμε να θυμηθούμε...\nΜία πανέμορφη Mercedes-Benz 190 E 2.3-16 στην Motorclassica\nΈνα από τα πιο χαρακτηριστικά αγωνιστικά μοντέλα της Mercedes-Benz, η 190 E 2.3-16 αποτέλεσε σημείο ενδιαφέροντος στην πρόσφατη Έκθεση Κλασσικών Αυτοκινήτων Motorclassica, στη Μελβούρνη της Αυστραλίας.\nΗ Mercedes-Benz “έχτισε” μια πολύτιμη 190E Evo\nΜε 1,8 εκατομμύρια κομμάτια, η σειρά 190E της Mercedes-Benz ήταν πανταχού παρούσα. Τα μοντέλα Evolution ήταν σαφώς πιο σπάνια - υπήρχαν μόνο 502 από αυτά που έγιναν περισσότερο για σκοπούς «ομολογκασιόν». Τι πρέπει λοιπόν να κάνει ένας κατασκευαστής όταν οι οπαδοί θέλουν να δουν ένα τέτοιο «όπλο» στη δράση;


Με νταλίκες γέμισε χθες η Βέροια λόγω γάμου.\nΌπως αναφέρει το verianet.gr, ένα κομβόι από νταλίκες έκανε την είσοδό του στην πόλη, συνοδεία της προπορευόμενης νταλίκας, η οποία εκτελούσε χρέη γαμήλιας λιμουζίνας.\nΟι τράκτορες των φορτηγών μπήκαν και λίγο αργότερα βγήκαν από την πόλη κορνάροντας, προσφέροντας μια ξεχωριστή εικόνα.\nΛίγο αργότερα οι φίλοι των νεονύμφων συνόδευσαν νύφη και γαμπρό στο γαμήλιο γλέντι.\nΈτσι ξαφνικά ο δρόμος προς Μακροχώρι γέμισε από τράκτορες. Όλοι τους στολισμένοι, κατέληξαν στο κέντρο όπου θα διεξαγόταν το γλέντι.\nΤο βίντεο που δημοσιεύει το verianet.gr, είναι από τη σελίδα του κέντρου «Σείριος» όπου πραγματοποιήθηκε το γαμήλιο γλέντι


Πρέπει να δεις το σχόλιο της Μπακοδήμου για τον Αργυρόπουλο! - MaryMary.gr\nΠρέπει να το δεις γιατί είναι γεμάτο χιούμορ και αγάπη.\nΜε αφορμή την κοινή τους συνέντευξη στο περιοδικό ΟΚ, και στον Γιάννη Πουλόπουλο, η Μαρία Μπακοδήμου ανέβασε μια φωτογραφία στο instagram στην οποία την βλέπουμε να απολαμβάνει τη στιγμή που πνίγει τον Δημήτρη Αργυρόπουλο. Και με αυτή την εικόνα θέλησε να κάνει μια αφιέρωση σε όλες τις γυναίκες!\n«Αφιερωμένο σε όλες εκείνες που καποτε ένιωσαν οτι θέλουν παρα πολυ να πνίξουν τον δικό τους «Δημητρη» ???#ετσιειναιηζωη #οτανκλεινειηπορτα #μηντρεπεστεκαντεlike #familysrories #loveandmarriage #love #myex», έγραψε η Μαρία Μπακοδήμου!\nΜια φωτογραφία ανέβασε και ο Δημήτρης Αργυρόπουλος ο οποίος ήταν πιο συναισθηματικός σε αυτά που έγραψε: «Η ζωή δεν είναι ίνσταγκραμ. Κάνεις λάθη μετανιώνεις, ζητάς συγνώμη, αγαπάς, αγαπιέσαι, συγχωρείς, συγχωρείσαι και προχωράς καθημερινά με τα καλά και τα κακά σου. Αρκεί να είσαι αληθινός και να μη φοβάσαι να πεις ποιος είσαι. Η ζωή δεν είναι πρόβα, συμβαίνει τώρα! Ευχαριστώ από την καρδιά μου τη Μαρία και τα παιδιά μου για τα υπέροχα χρόνια που ζω μαζί τους».


ΥΠΟΣΤΗΡΙΞΗ | Open Τechnologies\nΠρωταρχικός σκοπός της εταιρείας είναι η ικανοποίηση του πελάτη.\nΗ Υποστήριξη υλοποιείται μέσα από διάφορες ενέργειες και διαδικασίες, αρχής γενομένης από σωστή τεχνο-οικονομική μελέτη. Επαγγελματική συνείδηση, χρόνια εμπειρίας και κατανόηση στις ανάγκες της εγκατάστασης συνάδουν στην υψηλής ποιότητας υπηρεσιών πριν την πώληση.\nΠιστοποιημένοι, εξειδικευμένοι μηχανικοί σε κάθε τομέα δραστηριότητας, παρέχουν επαγγελματικές υπηρεσίες στο πεδίο. Η υπογραφή εγγυημένων υπηρεσιών με συμβόλαιο συντήρησης (SLA) ή υποστήριξη ανά περίπτωση είναι επιλογή του πελάτη.\nΓια κάθε περίπτωση και για κάθε προϊόν, η αποθήκη μας διαθέτει επάρκεια ανταλλακτικών, ενώ ο χαλασμένος εξοπλισμός αποστέλλεται στον κατασκευαστή για επισκευή.\nΟι παρεχόμενες Υπηρεσίες χαρακτηρίζονται από Συνέπεια, Αξιοπιστία και Αποτελεσματικότητα


Πώς η Ανατολή νικώντας τον κορονοϊό παίρνει προβάδισμα απο Δύση στην οικονομία! - Σελίδα 14 - Phorum.com.gr\nΠώς η Ανατολή νικώντας τον κορονοϊό παίρνει προβάδισμα απο Δύση στην οικονομία!\nΠρώτη μη αναγνωσμένη δημοσίευση • 209 δημοσιεύσεις\nRe: Πώς η Ανατολή νικώντας τον κορονοϊό παίρνει προβάδισμα απο Δύση στην οικονομία!\nΜη αναγνωσμένη δημοσίευση από dna replication » 25 Μαρ 2020, 14:27\nΜη αναγνωσμένη δημοσίευση από Eθνικοκοινωνιστης » 25 Μαρ 2020, 14:28\nτο μελλον ειναι ο τριτος κοσμος\nΜη αναγνωσμένη δημοσίευση από ΓΙΑΝΝΗΣ ΓΙΑΝΝΟΠΟΥΛΟΣ » 25 Μαρ 2020, 15:46\nΠως νιωθει αραγε ο Αρίστος μετα απο αυτο;\nIndia enters 'total lockdown' after spike in cases\nΤο ρωταω γιατι ολοι μας στην θεση του θα νιωθαμε ξεβρακωτοι αλλα αυτος ειναι ειδικη περιπτωση\nΠως να νιωθουν αραγε οι φανατικοι του αναγνωστες;\nΜη αναγνωσμένη δημοσίευση από OANNHSEA » 25 Μαρ 2020, 15:56\nΑς πει κάποιος στον Αρίστο τα εξής:\nΑ) η Κϊνα δεν έχει νικήσει ακόμα τον ιό - δεν ξέρουμε καν εάν επανέλθει ο ιός τον επόμενο Φθινόπωρο...\nΒ) η Κϊνα ζουσε σαν βδέλλα ρουφώντας τα χρήματα της Δύσης. Πως στο διάολο θα πάρει κεφάλι εάν δεν μπορεί να πουλήσει στη δύση;\nΓ) Μήπως ο Αρίστος ξέρει τα οικονομικά της Κίνας που είναι σιςσκατα;;;\nΔ) Άλλοι έχουν πάρει ήδη πολλά από τα εργοστάσια της Κίνας - ακόμα και η Αιθιοπία ή η Κένυα!!!\nΝα πάει η Κίνα σε πόλεμο στα επόμενα δύο χρόνια ναι, να πάρει το προβάδισμα από τη δύση, ούτε για πλάκα!!!\nΜη αναγνωσμένη δημοσίευση από ΓΙΑΝΝΗΣ ΓΙΑΝΝΟΠΟΥΛΟΣ » 25 Μαρ 2020, 19:12\nΕδω οτι τυπος εκανε αρθρο για την επιτυχια χωρων επειδη δεν παιρνουν αυστηρα μετρα και οσες εχει γραψει πανε σε lockdown\nΜη αναγνωσμένη δημοσίευση από Northern Spirit » 26 Μαρ 2020, 01:54\nΔημοσιευσαν τα Κινεζια την μπεζ βιβλο για την κατασταση της οικονομιας το πρωτο τριμηνο του ετους: ατελειωτος πονος..\nhttps://asiatimes.com/2020/03/china-nee ... e-support/\nChina needs to get the economy off ‘life-support’\nAs the country cranks up manufacturing, the rest of the world struggles with the Covid-19 crisis\n“Merely describing these as the worst results in China Beige Book history does little justice to the pain being reported to us by over 3,300 firms. It’s more telling to traipse through the numbers. The big picture is eye-popping [with] indicators [contracting] virtually across the board, with every sector, every region, and every key headline metric down substantially both on-quarter and on-year,” the report revealed.\n“Every one of those metrics fell to the lowest level we’ve ever seen, and crucially the results continued to deteriorate even into mid-March when most firms were re-opening and supposedly ‘back to work.’ Nationally, our revenue index plunged to -26 this quarter while profits dove in tandem, to -22. This is the first time in nearly a decade of tracking the economy that our headline metrics have sunk into contraction territory,” it continued.\n“Digging down, it only gets worse. Every individual sector has also seen deteriorating results since February, with revenue reports in property (-45) plummeting so hard they no longer fit on our chart. The plight of retail (-27) and services (-19) highlight the hit to consumption, but the industrial economy is doing just as poorly, with commodities at -27 and manufacturing the relative star at -17,” China Beige Book’s study added.\nΜη αναγνωσμένη δημοσίευση από Cavaliere » 26 Μαρ 2020, 02:00\n19 Μαρ 2020, 16:00\nΣημερινο αρθρο μου στο New economy.\nΓραφω πρωτος για ενα θεμα που οι οικονομικοι συντακτες θα το ανακαλυψουν μερες μετα.\nΌταν ξεκίνησε η επιδημία του κορονοϊού στην Κίνα όλοι προεξοφλούσαν πως η μεγάλη ασιατική χώρα θα δεχθεί τόσο μεγάλο οικονομικό πλήγμα που θα εγκαταλείψει τις φιλοδοξίες της να γίνει η παγκόσμια υπερδύναμη του πλανήτη. Στη συνέχεια όμως η επιδημία έπληξε την Ευρώπη μέσω της Ιταλίας ενώ ταξίδεψε και στην Αμερική. Οι Ευρωπαίοι που εντελώς ανεύθυνα δεν πήραν προληπτικά μέτρα στην αρχή, στη συνέχεια κατέβασαν μέχρι και τα ρολά των οικονομιών τους για να αναχαιτίσουν ένα μεγάλο κύμα θανάτων. Οι συνέπειες της αρχικής ολιγωρίας τους θα αποβούν πιθανότατα τραγικές και για το οικονομικό τους μέλλον.\nΗ Ιταλία θα κινδυνεύσει με χρεοκοπία, η Ισπανία θα πιεστεί πολύ, η Γαλλία και η Γερμανία θα γνωρίσουν πρωτοφανή οικονομική καθίζηση. Οι ασθενέστερες χώρες, όπως η Ελλάδα, πιθανότατα θα αναγκαστούν να καταφύγουν στον Ευρωπαικό Μηχανισμό Στήριξης ή στο ΔΝΤ για πακέτο οικονομικής βοήθειας. Σύμφωνα με εκτιμήσεις της Ντόϊτσε Μπανκ η Ευρωζώνη θα κατρακυλίσει σε ύφεση -22,4% το δεύτερο τρίμηνο του 2020 ενώ η Γερμανία θα φτάσει στο -25,2%.\nΤην ώρα όμως που οι ευρωπαικές χώρες πήγαιναν σε οικονομικό lockdown, κάποιες χώρες στην Ανατολή κέρδιζαν το στοίχημα της νίκης επί του κορονοϊού. Και κυρίως το κέρδισαν είτε με διαχειρίσιμες οικονομικές απώλειες είτε χωρίς να φρενάρουν καθόλου την οικονομική παραγωγή τους. Αυτές οι χώρες θα πάρουν σαφέστατο προβάδισμα στο χάρτη της παγκόσμιας οικονομίας όπως θα διαμορφωθεί μετά τη λήξη της επιδημίας του κορονοϊού. Ας δούμε ποιες είναι.\nα) Η Κίνα κέρδισε τη μάχη με τον κορονοϊό εξαιτίας των ιδιαίτερα σκληρών μέτρων που πήρε, μη διστάζοντας να ρίξει στη μάχη ακόμη και το στρατό. Βοήθησε σε αυτό και η κολλεκτιβιστική νοοτροπία των Κινέζων πολιτών που έχουν μάθει να υποβάλλονται σε προσωπικές θυσίες για το καλό του συνόλου. Μπορεί η βιομηχανική παραγωγή της Κίνας να έπεσε 13,5% τους δυο πρώτους μήνες του 2020, μπορεί για πρώτη φορά να έχει ύφεση σε ένα τρίμηνο, αλλά τώρα θα αρχίσει να καλύπτει το χαμένο έδαφος όταν ακόμη η Δύση περιμένει μπροστά τα χειρότερα.\nβ) Η Ταιβάν κέρδισε τη μάχη με τον κορονοϊό με τρόπο που πρέπει να διδάσκεται στο μέλλον σε σχολεία και πανεπιστήμια. Χωρίς να κάνει lockdown στην οικονομία της πήρε τα κατάλληλα προληπτικά μέτρα από την πρώτη στιγμή και τα εφάρμοσε με σχολαστική αφοσίωση. Έβαλε σε καραντίνα όσους έρχονταν από την Κίνα και έφτιαξε 45 εκατομμύρια μάσκες που τις μοίρασε σε νοικοκυριά και νοσηλευτές. Παράλληλα τοποθέτησε συσκευές απολύμανσης σε κάθε δημόσιο κτίριο και έβαλε συνεργεία καθαρισμού σε 24ωρη βάση.\nγ) Η Σιγκαπούρη, που αποτελεί χώρα πρότυπο τόσο για την οικονομική της ανάπτυξη όσο και για το σύστημα υγείας της, νίκησε τον κορονοϊό επειδή έδρασε ακαριαία και αποτελεσματικά. Από τις 30 Ιανουαρίου έφτιαξε 5,2 εκατομμύρια μάσκες και τις μοίρασε στα νοικοκυριά. Ταυτόχρονα κρατικές δυνάμεις συγκεντρώθηκαν στο αεροδρόμιο και στο λιμάνι της χώρας με θερμικές κάμερες για να προλάβουν την επέκταση της νόσου.\nδ) Η Ινδία παρότι έχει 1,3 δισεκατομμύριο πληθυσμό και ανεπαρκέστατο σύστημα υγείας δεν έκανε lockdown στην οικονομία της. Θα έπρεπε ωστόσο να πάρει τα προληπτικά μέτρα της Ταιβάν και της Σιγκαπούρης. Ίσως όμως εφησυχάστηκε γιατί είναι χώρα νέων με πολύ μικρό ποσοστό ηλικιωμένων στον πληθυσμό της.\nε) Η Ρωσία χωρίς και αυτή να θέσει περιορισμούς στην οικονομία της ακολούθησε μια έξυπνη στρατηγική. Δεν επέτρεψε σε κανέναν να έρχεται από την Κίνα ή άλλη επικίνδυνη χώρα χωρίς να τον υποβάλει σε ιατρικό τεστ και αν χρειαστεί σε καραντίνα. Πλέον παράγει 100.000 τεστ σε ημερήσια βάση και διεξάγει τακτικότατους ελέγχους σε σημεία που συγκεντρώνονται πολίτες για να προλάβει να απομονώσει τυχόν κρούσματα. Μέχρις στιγμής έχει λιγότερα κρούσματα και από την Ελλάδα.\nΑυτές θα είναι λοιπόν οι χώρες που θα πρωταγωνιστήσουν στην παγκόσμια οικονομία μετά τη λήξη της επιδημίας. Και το κατάφεραν με το σπαθί τους (πλην της Ινδίας), γιατί αντέδρασαν ακαριαία, αποτελεσματικά και έξυπνα στην πρόκληση του κορονοϊού. Θα μπορούσε να πει κανείς πως οι Ασιάτες και οι Ρώσοι φέρθηκαν σαν πολιτισμένοι Ευρωπαίοι στην κρίση της επιδημίας ενώ οι Ευρωπαίοι φέρθηκαν σαν αμόρφωτοι τριτοκοσμικοί. Θυμίζω ότι οι χώρες της Ευρωπαικής Ένωσης δεν πήραν κανένα προληπτικό μέτρο αρχικά, ούτε καν η Ιταλία που λόγω εμπορικών σχέσεων φιλοξενεί αρκετούς Κινέζους στο Μιλάνο.\nΈτσι η ανοχύρωτη Ευρώπη του Ιανουαρίου και Φεβρουαρίου τώρα θα πληρώσει διπλό τίμημα σε ανθρώπινες απώλειες και οικονομική καταστροφή. Φυσικά ευθύνες μεγάλες υπάρχουν όχι μόνο στα επιμέρους κράτη αλλά και στις κεφαλές της Ευρωπαικής Ένωσης που για μια ακόμη φορά έδειξε πόσο λίγη είναι. Είναι τραγικό πως την ώρα που η Γερμανία θα δώσει 500 ΔΙΣ για την ενίσχυση των γερμανικών επιχειρήσεων, η Ευρωπαική Ένωση θα διαθέσει μόνο 65 ΔΙΣ για τις 27 χώρες μέλη. Και επειδή τα χρήματα αυτά θα διατεθούν αναλογικά με το ύψος του ΑΕΠ κάθε χώρας, τη μερίδα του λέοντος θα πάρει φυσικά η Γερμανία.\nΗ Ευρωπαική Κεντρική Τράπεζα δίνει από την άλλη το ασύλληπτο ποσό των 750 ΔΙΣ για την αγορά ευρωπαικών κρατικών ομολόγων (ενώ είχε ήδη δώσει 120 ΔΙΣ από την αρχή της χρονιάς). Δεν θα μπορούσε μέρος αυτών των χρημάτων να τα δώσει σαν ενίσχυση των οικονομιών των κρατών μελών και για ενίσχυση του συστήματος υγείας πανευρωπαικά; Η Κεντρική Τράπεζα της Κίνας έδωσε για παράδειγμα αρκετά χρήματα για την ενίσχυση της οικονομίας και των επιχειρήσεων όταν ξέσπασε η επιδημία.\nhttp://new-economy.gr/2020/03/19/papado ... uwM80B8j4c\nΜη αναγνωσμένη δημοσίευση από georgebi » 26 Μαρ 2020, 11:53\nhttps://www.liberal.gr/apopsi/pou-einai ... kia/293433 Δημήτρης Καμπουράκης Πού είναι τα Αμερικανάκια;\nΤο κινέζικο αεροπλάνο που προσγειώθηκε στο Ελ. Βενιζέλος κουβαλώντας δωρεάν χειρουργικές μάσκες και υγειονομικό υλικό, δεν ήταν απλώς μια συμβολική ένδειξη αλληλεγγύης της Κίνας προς την Ελλάδα. Ήταν –δυστυχώς για την Δύση- η χειροπιαστή απόδειξη ότι χάρη στον απομονωτισμό του Τραμπ και στην εμμονή του Βερολίνου για διατήρηση των πλεονασμάτων του γερμανικού προϋπολογισμού, η παγκόσμια ηγεμονία μετακινείται ραγδαία προς την Άπω Ανατολή. Το ίδιο έχουν καταλάβει και οι Ιταλοί, βλέποντας άλλα κινέζικα αεροπλάνα να καταφθάνουν στην πολύπαθη χώρα, με γιατρούς που διαθέτουν το know how αντιμετώπισης του κορονοϊού και με άφθονο δωρεάν υλικό.\nΠριν εβδομήντα και κάτι χρόνια, η Ευρώπη ήταν και πάλι σε απελπιστική κατάσταση. Κατεστραμμένη απ’ τον παγκόσμιο πόλεμο. Με την Ελλάδα δυο φορές πιο κατεστραμμένη, αφού την κατοχή διαδέχτηκε κι ένας εμφύλιος. Υπέροχοι όπως πάντα εμείς οι Έλληνες, όταν οι υπόλοιποι είχαν αρχίσει να χτίζουν, εμείς συνεχίζαμε να ανατινάζουμε ότι είχαν αφήσει όρθιο οι Γερμανοί. Τότε στα λιμάνια μας (όσα δεν ήταν βομβαρδισμένα) και στα αεροδρόμια μας (όσα υπήρχαν) άρχισαν να καταφθάνουν χιλιάδες τόνοι από κάθε είδους απαραίτητο υλικό. Τρόφιμα, ρουχισμός, φάρμακα, ξυλεία, σίδερο, σωλήνες, καλώδια, γεωργικά μηχανήματα, γεννήτριες, τσιμέντο, οικοδομικό και σιδηροδρομικό υλικό. Όλα αυτά, μαζί με έναν πακτωλό από δολάρια και όπλα.\nΉταν το σχέδιο Μάρσαλ των Αμερικανών. Οι μεταπολεμικές γενιές έμαθαν να το λοιδορούν, καθώς συνοδεύτηκε από ασφυκτικό έλεγχο των Αμερικανών συμβούλων σε όλο τον ελληνικό κρατικό μηχανισμό. Πράγματι, η χώρα μεταβλήθηκε σε πολιτικό και στρατιωτικό προτεκτοράτο των ΗΠΑ, πλην όμως το σύνολο των χορηγήσεων του σχεδίου Μάρσαλ μέσα σε πέντε χρόνια πλησίασε σε σημερινές τιμές τα 130 δισεκατομμύρια δολάρια. (Οι σημερινές τιμές βγαίνουν από το κλάσμα του πραγματικού ποσού της βοήθειας δια του τότε ΑΕΠ της χώρας που το έδινε.) Για φανταστείτε μια βοήθεια 130 δις δολαρίων στην σημερινή Ελλάδα.\nΗ μεταπολεμική αριστερόστροφη ανάλυση επικεντρώθηκε σχεδόν αποκλειστικά στον τότε περιορισμό της εθνικής μας κυριαρχίας, υποβαθμίζοντας την οικονομική συνιστώσα του σχεδίου Μάρσαλ. Κι όποτε υποχρεωνόταν να αναφερθεί σε νούμερα, καθάριζε με την φράση «το σχέδιο Μάρσαλ μοιράστηκε σε λίγους δικούς τους και επιτήδειους», δίχως να εξηγεί πως είναι δυνατόν να μοιραστούν 130 δις σε μια χούφτα απατεώνες. Προφανώς, πολλοί επιτήδειοι τσίμπησαν χρήμα και εξοπλισμό, όμως ο εξηλεκτρισμός της χώρας, η εκβιομηχάνιση της, η στήριξη της δραχμής (μέχρι τότε όλοι συναλλάσσονταν με χρυσή λίρα), η εξάλειψη της πείνας και της ελονοσίας, η αναγέννηση της υπερπόντιας ελληνικής ναυτιλίας, η ακτοπλοϊκή σύνδεση με την νησιωτική Ελλάδα και άλλα πολλά ήταν αποτέλεσμα του σχεδίου Μάρσαλ. Πράγματι ο διαβόητος Αμερικανός πρέσβης Πιουριφόυ είχε τότε μεγαλύτερη δύναμη από τον Έλληνα πρωθυπουργό, όμως η Αθήνα ξανασυνδέθηκε οδικώς με την Θεσσαλονίκη και την νότια Πελοπόννησο που για δέκα χρόνια επικοινωνούσαν μόνο με καράβια.\nΥπήρχε βέβαια το αντίπαλο δέος των Σοβιετικών που έφτιαξε το δόγμα Τρούμαν και το σχέδιο Μάρσαλ, όμως οι ευρωπαϊκοί πληθυσμοί (και ο ελληνικός μεταξύ τους) μπήκαν σε τροχιά οικονομικής αναστήλωσης και ανάπτυξης. Για δείτε τώρα τον Τραμπ που λειτουργεί σαν να ηγείται ενός απομονωμένου κρατιδίου που δεν ενδιαφέρεται για τον υπόλοιπο κόσμο γύρω του. Απεμπολεί την παγκόσμια ηγεμονία της χώρας του, όχι μόνο σε πραγματικό αλλά και σε συμβολικό επίπεδο. Κινέζοι έρχονται να βοηθήσουν την Ευρώπη που πλήττεται, Ρώσοι κατεβαίνουν για να δείξουν ότι κι αυτοί παίζουν ρόλο, μόνο Αμερικανούς δεν βλέπουμε πουθενά. Ξανάγιναν οι επαρχιώτες του δόγματος Μονρόε. Οποία κατάντια. Η οποία συναντάται με την γερμανική μανία για τα δικά τους πλεονάσματα, τα οποία θα μπορούσαν να παίξουν τον ρόλο του σχεδίου Μάρσαλ εντός της Ευρωπαϊκής Ένωσης. Που πάμε;\nΜη αναγνωσμένη δημοσίευση από ΓΙΑΝΝΗΣ ΓΙΑΝΝΟΠΟΥΛΟΣ » 26 Μαρ 2020, 13:37\nΜετα την Ινδια lock down και στην Ρωσια\nΟ αρθρογραφος ηδη ευχεται να μην ειχε γραψει ποτε το συγκεκριμενο αρθρο\nΜη αναγνωσμένη δημοσίευση από Pedro » 26 Μαρ 2020, 13:53\n26 Μαρ 2020, 13:37\nΕιναι ατυχος μωρε...\nΜη αναγνωσμένη δημοσίευση από Leporello » 26 Μαρ 2020, 13:55\n25 Μαρ 2020, 15:46\nΜα θα σκεφτούν ότι δικαιώθηκε ο Αρίστος, τι άλλο;\nΜη αναγνωσμένη δημοσίευση από nemo » 26 Μαρ 2020, 13:59\nΟλα τα εργοστάσια του κόσμου κλειστά και περιμένουν την επανεκκίνηση των εργοστάσιων της κίνας\nκατά τα άλλα οι ψωμολύσσαντες ΚΕΡΔΑΝΕ\nΜη αναγνωσμένη δημοσίευση από Northern Spirit » 26 Μαρ 2020, 14:05\nΚαι πού θα πουλησουνε τα προιοντα τους οι Κινεζοι αν και οταν ξανανοιξουνε;\nΜη αναγνωσμένη δημοσίευση από dna replication » 28 Μαρ 2020, 01:19\nΝέα δημοσίευση Τζιχαντίστριες από την Δύση θέλουν να ξαναγυρίσουν στην Δύση!\nΤελευταία δημοσίευση από Nandros « 22 Απρ 2019, 19:25\nαπό Nandros » 20 Φεβ 2019, 20:09 » σε Κοινωνικά θέματα\n22 Απρ 2019, 19:25\nΝέα δημοσίευση ΕΜ.ΤΣΟΥΔΕΡΟΣ:ΜΙΑ ΜΟΥΡΛΗ ΑΣΗΜΑΝΤΟΤΗΤΑ ΣΤΗΝ ΠΡΩΘΥΠΟΥΡΓΙΑ ΣΤΗΝ ΜΕΣΗ ΑΝΑΤΟΛΗ\nΤελευταία δημοσίευση από ΤΑΥΓΕΤΗΣ « 28 Σεπ 2018, 12:00\nαπό ΤΑΥΓΕΤΗΣ » 28 Σεπ 2018, 12:00 » σε Ιστορία\n28 Σεπ 2018, 12:00\nΝέα δημοσίευση ΕΦΗΜΕΡΙΣ ΕΞΟΡΙΣΤΟΥ ΚΥΒΕΡΝΗΣΕΩΣ ΣΤΗΝ ΜΕΣΗ ΑΝΑΤΟΛΗ\nΤελευταία δημοσίευση από ΤΑΥΓΕΤΗΣ « 19 Σεπ 2018, 21:08\nαπό ΤΑΥΓΕΤΗΣ » 18 Σεπ 2018, 22:35 » σε Ιστορία\n19 Σεπ 2018, 21:08\nΝέα δημοσίευση Προβάδισμα του ακροδεξιού AfD στην Αν. Γερμανία\nΤελευταία δημοσίευση από Cavaliere « 07 Αύγ 2019, 18:58\nαπό Highlander » 05 Αύγ 2019, 02:08 » σε Διεθνής πολιτική\n07 Αύγ 2019, 18:58


Η επίδραση των πληροφοριακών συστημάτων στους σύγχρονους οργανισμούς.\nThe effect of information systems on modern organizations.\nΠρωτόγερου, Γεωργία - Ζωή\nAdvisor: Σύψας, Αθανάσιος\nCommittee members: Τριάρχη, Ειρήνη; Αναγνωστάκης, Αριστείδης\nSubmission Date : 2021-12-02\nKeywords: Πληροφοριακό σύστημα ; SAP ; Ανταγωνιστικό πλεονέκτημα\nGeneral Description: Τμήμα Λογιστικής και Χρηματοοικονομικής - FIN - A/A 0723\nΣκοπός της παρούσας εργασίας είναι να αναδειχθεί η επίδραση των πληροφοριακών συστημάτων στους σύγχρονους οργανισμούς. Αυτό θα επιτευχθεί με έρευνα η οποία θα πραγματοποιηθεί σε επιχειρήσεις τροφίμων και ποτών. Πιο αναλυτικά η εργασία διαχωρίζεται στα εξής κεφάλαια:  Στο πρώτο κεφάλαιο γίνεται αναφορά των Π.Σ, αναλύονται οι βασικές έννοιες και λειτουργίες αυτών καθώς και τα συστατικά μέρη. Στη συνέχεια γίνεται εκτενής αναφορά ως προς τα πλεονεκτήματα και μειονεκτήματα των Π.Σ.  Το δεύτερο κεφάλαιο αναφέρεται η χρήση των Π.Σ στις σύγχρονες επιχειρήσεις καθώς και στα ανταγωνιστικά πλεονεκτήματα που προσφέρουν.  Στο τρίτο κεφάλαιο γίνεται αναφορά στις βασικές λειτουργίες των Π.Σ καθώς και στις κατηγορίες αυτών όπως επίσης και στους τύπους αυτών.  Στο τέταρτο κεφάλαιο παρουσιάζεται η έρευνα που πραγματοποιήθηκε σε επιχειρήσεις τροφίμων και ποτών και γίνεται η στατιστική ανάλυση των δεδομένων που συλλέχθηκαν.  Τέλος, η παρούσα ολοκληρώνεται με τα κυριότερα συμπεράσματα και τις μελλοντικές προτάσεις.\nΠρωτόγερου, Γ. - Ζ., 2021. Η επίδραση των πληροφοριακών συστημάτων στους σύγχρονους οργανισμούς. Πτυχιακή εργασία. Πρέβεζα: Πανεπιστήμιο Ιωαννίνων. Σχολή Οικονομικών και Διοικητικών Επιστημών. Τμήμα Λογιστικής και Χρηματοοικονομικής.


Νέο επεισόδιο στη δίκη της Χρυσής Αυγής - Ειδήσεις - νέα - Το Βήμα Online\nΝέο επεισόδιο στη δίκη της Χρυσής Αυγής\nΑντιμέτωπη με τα όρια του προπηλακισμού βρέθηκε μία γυναίκα, μέλος της πρωτοβουλίας «Απελάστε το Ρατσισμό», η οποία παρακολουθούσε τη σημερινή συνεδρίαση της δίκης της Χρυσής Αυγής.\n26 Ιουνίου 2017, 14:02 Ενημερώθηκε: 26 Ιουνίου 2017, 14:03\nΗ γυναίκα, αγνοώντας – όπως φάνηκε – τη νομοθεσία σύμφωνα με την οποία απαγορεύεται η μαγνητοφώνηση, φωτογράφηση ή βιντεοσκόπηση κατά τη διάρκεια ακροαματικής διαδικασίας χωρίς προγενέστερη άδεια του δικαστηρίου, θέλησε σήμερα το πρωί να απαθανατίσει την κατάθεση του μάρτυρα Θαν. Κούρκουλα. Για το λόγο αυτό κατέβηκε τις σκάλες και χωρίς να προσπαθήσει να κρυφτεί, επιχείρησε να φωτογραφίσει το μάρτυρα.\nΗ αντίδραση των συνηγόρων υπεράσπισης ήταν άμεση, φωνάζοντας έντονα διαμαρτυρόμενοι για την πράξη της γυναίκας, ενώ δεν έλειψαν και απρεπείς εκφράσεις. Μάλιστα, στο πλευρό της βρέθηκε και ο μάρτυρας ο οποίος την γνωρίζει και επιχείρησε να την προστατεύσει από την ένταση που επικρατούσε. Τελικά η παρέμβαση της φρουράς υπήρξε καθοριστική, καθώς αστυνομικοί απομάκρυναν και τη γυναίκα αλλά και τον Θ. Κούρκουλα, έως ότου ηρεμήσουν τα πνεύματα.\nΥστερα από το περιστατικό, η δίκη συνεχίστηκε με την κατάθεση του καθηγητή Πληροφορικής και μέλους της κίνησης «Απελάστε τον Ρατσισμό», Θαν. Κούρκουλα, ο οποίος εξετάστηκε από συνηγόρους υπεράσπισης.\nΟ μάρτυρας δέχθηκε σειρά ερωτήσεων γύρω από τη συγκέντρωση της Χρυσής Αυγής το 2008 για την επέτειο των Ιμίων. Επανέλαβε ότι είχε δει στην πορεία τον γενικό γραμματέα της Χρυσής Αυγής, Νίκος Μιχαλολιάκο, καθώς και ότι οι χρυσαυγίτες κρατούσαν ρόπαλα, ασπίδες και μαχαίρια, με τα οποία και επιτέθηκαν στην αντιφασιστική πορεία που πραγματοποιούνταν την ίδια ώρα στην πλατεία Κλαυθμώνος και στην οποία ο ίδιος συμμετείχε.\nΣυνήγορος: Ο σκοπός σας ήταν η συγκέντρωση της Χρυσής Αυγής να μη λάβει χώρα;\nΜάρτυρας: Ο σκοπός ήταν οι μαχαιροβγάλτες και τα τάγματα εφόδου να φύγουν και να μην ξανασκοτώσουν ανθρώπους.\nΣυνήγορος: Εσείς γνωρίζατε ότι θα κατέβουν μαχαιροβγάλτες εκείνο το απόγευμα;\nΜάρτυρας: Γνωρίζαμε ότι όλα τα προηγούμενα χρόνια στις πορείες των Ιμίων όπου για τη Χρυσής Αυγή είναι το «Πολυτεχνείο» εδώ και κάποια χρόνια και κατεβαίνουν πανελλαδικά χρυσαυγίτες και όλοι αυτοί που συγκροτούν τα τάγματα εφόδου. Ακολουθούσαν μαχαιρώματα και ξυλοδαρμοί από μέλη της Χρυσής Αυγής. Όποιος σκουρόχρωμος…\nΣυνήγορος: Πείτε μας συγκεκριμένα.\nΜάρτυρας: Υπάρχουν καταγγελίες.\nΜάρτυρας: Υπάρχουν καταγγελίες και δημοσιεύματα το 2007 και μπορείτε να ανατρέξετε..\nΣυνήγορος: Γιατί δεν αναφέρατε και στην κατάθεσή σας στην ανακρίτρια ότι οι χρυσαυγίτες μαχαιρώνουν, αλλά τα λέτε εδώ πρώτη φορά;\nΜάρτυρας: Δεν θεώρησα ότι έπρεπε να τα αναφέρω όλα. Τώρα μου δίνεται η δυνατότητα.


“Ήταν το όνειρό μου να μπω στην Προεδρική Φρουρά” λέει ο Ανδρέας Χολέβας, ο μόνος ομογενής που υπηρετεί αυτή τη στιγμή στους Εύζωνες – Polis Media\n“Ήταν το όνειρό μου να μπω στην Προεδρική Φρουρά” λέει ο Ανδρέας Χολέβας, ο μόνος ομογενής που υπηρετεί αυτή τη στιγμή στους Εύζωνες\nΠαιδί Ελλήνων μεταναστών, που βρέθηκαν στις ΗΠΑ τη δεκαετία του 1960 αναζητώντας μια καλύτερη τύχη από αυτή που μπορούσε να τους δώσει η Ελλάδα εκείνη την περίοδο, ο Ανδρέας γεννήθηκε στο Χάρισμπεργκ της Πενσιλβάνια, το 1992 (είναι το δεύτερο παιδί της οικογένειας, έχει και έναν μεγαλύτερο αδερφό).\nΗ Ελλάδα όμως ήταν και είναι βαθιά ριζωμένη μέσα στην οικογένεια, και η φωτογραφία του παππού του, του Γεώργιου Χολέβα, του πατέρα τού πατέρα του, που ήταν εύζωνας στην Βασιλική Φρουρά το 1937, τον σημάδεψε και ήθελε να τον μιμηθεί.\n«Ήθελα να γίνω και εγώ εύζωνας όπως ο παππούς μου. Έτσι λοιπόν πέρυσι έκανα όλες τις διαδικασίες για να γίνω Ελληνας και στα χαρτιά, απέκτησα ελληνικό διαβατήριο και τον Ιανουάριο του 2020 παρουσιάστηκα στον ελληνικό στρατό. Αφού ορκίστηκα στο Σουφλί στη συνέχεια κατάφερα να κάνω το όνειρό μου πραγματικότητα και να μπω στην Προεδρική Φρουρά», λέει ο 28χρονος Ανδρέας Χολέβας στον «Ε.Κ.» σε άπταιστα ελληνικά, τα οποία έμαθε όχι μόνο μιλώντας με τα μέλη της οικογένειάς του αλλά και φοιτώντας στο ελληνικό σχολείο της εκκλησίας του Χάρισμπεργκ.\nΟλο αυτό το διάστημα, λόγω της πανδημίας του κορωνοϊού, η οικογένεια του Ανδρέα δεν μπορούσε να βρεθεί στην Αθήνα να τον καμαρώσει από κοντά. Έβλεπαν μόνο τις φωτογραφίες που έστελνε ο ίδιος στο σπίτι του στην Πενσιλβάνια. Από προχθές όμως στην Αθήνα βρίσκεται και ο πατέρας του που κατάφερε κάνοντας χρήση του ελληνικού του διαβατηρίου να βρεθεί κοντά στον γιο του.\nΗ οικογένεια επισκέπτεται την Ελλάδα, τους συγγενείς και τους φίλους της, και προχθές ο κ. Χολέβας έκανε ένα ταξίδι διαφορετικό ενδεχομένως από όλα τα προηγούμενα. «Ανυπομονούσα να έρθω. Χρησιμοποίησα το ελληνικό διαβατήριο γιατί μόνο με αυτό μπορούσα να ταξιδέψω λόγω των περιορισμών που υπάρχουν λόγω του κορωνοϊού. Ήθελα πολύ να τον δω και από κοντά. Ήταν το όνειρό του και χαιρόμαστε όλοι που το πραγματοποίησε».\nΕκτός Αττικής ο τελικός κυπέλλου ποδοσφαίρου! Ανοικτό το ενδεχόμενο αναβολής


Preview: King's Bounty II - Ragequit.gr\nHome/SPECIALS/Preview: King’s Bounty II\nAdmiral Follow on Twitter Send an email 1 Αυγούστου, 2021\nΘέλετε να μάθετε πόσο πολύ αγαπάω το King’s Bounty; Ορίστε; Όχι; Δεν με νοιάζει, θα σας πω ούτως ή άλλως. Από την στιγμή που η ιστορική σειρά (το κλασικό King’s Bounty κυκλοφόρησε το 1990!) επέστρεψε στην επικαιρότητα με το King’s Bounty: The Legend έχω καταγράψει συνολικά 208 ώρες παιχνιδιού στα Legend, Armored Princess και Warriors of the North. Η μάχη στο στυλ του Heroes of Might and Magic, οι πολύχρωμοι κόσμοι και το χιουμοριστικό writing με μετέτρεψαν σε φανατικό οπαδό της σειράς και φυσικά περίμενα ένα sequel με πολύ μεγάλη ανυπομονησία. Ωστόσο, θα έλεγα ψέματα αν δεν παραδεχόμουν ότι οι πρώτες εικόνες από το King’s Bounty II με προβλημάτισαν. Βλέπετε, οι developers αποφάσισαν να εγκαταλείψουν την isometric παρουσίαση των προηγούμενων παιχνιδιών και να υιοθετήσουν third-person camera στο στυλ των Witcher και Dragon Age. Τα πρώτα trailers έμοιαζαν επίσης να ακολουθούν έναν πιο σοβαρό τόνο στην πλοκή και το γράψιμο, οπότε η αλήθεια είναι πως ξεκίνησα να παίζω έχοντας αρκετές επιφυλάξεις. Ευτυχώς αυτές υποχώρησαν σε μεγάλο βαθμό όταν ξεκίνησα να παίζω.\nΗ πιο σημαντική αλλαγή στο King’s Bounty II εντοπίζεται στον πιο κινηματογραφικό τρόπο απεικόνισης, με third-person exploration και close-ups στους διαλόγους.\nΓια όσους δεν είχαν την τύχη ν ασχοληθούν μέχρι σήμερα με κάποιο παιχνίδι της σειράς, το King’s Bounty ΙΙ ανήκει στο είδος των RPG/strategy hybrids με ελεύθερη κίνηση σε real-time στον κόσμο του παιχνιδιού και turn-based μάχες όταν συναντήσετε κάποιον εχθρό. Όπως ακριβώς ίσχυε στην περίπτωση των παιχνιδιών Heroes of Might and Magic (με εξαίρεση το IV) ο ήρωας δεν συμμετέχει ο ίδιος στις μάχες αλλά έχει τον ρόλο του επικεφαλής ενός στρατού που αποτελείται από διάφορα γκρουπ μονάδων. Ωστόσο, η μη άμεση εμπλοκή στη μάχη δεν σημαίνει ότι ο ρόλος του ήρωά μας δεν είναι καθοριστικός αφού έχει τη δυνατότητα να παρέμβει με spell casting, ενώ τα attributes του ενισχύουν σε πολύ μεγάλο βαθμό το αξιόμαχο του στρατού του.\nΜια τυπική μάχη στο παιχνίδι. Ο χάρτης αποτελείται από εξάγωνα και οι μονάδες κινούνται με τη σειρά που επιτάσσει το initiative τους. Μια καινοτομία σε σχέση με τα προηγούμενα παιχνίδια της σειράς είναι ότι ο αριθμός των μονάδων σε κάθε γκρουπ απεικονίζεται επί της οθόνης.\nΜια που το παρόν άρθρο είναι ένα preview της τελικής έκδοσης, δεν θα επεκταθώ στις λεπτομέρειες της πλοκής και θα περιγράψω απλά σε γενικές γραμμές τι θα πρέπει να περιμένετε. Μετά την αρχική επιλογή χαρακτήρα από τους τρεις διαθέσιμους (έναν άνδρα warrior, μία γυναίκα mage και μία γυναίκα Paladin) θα εισέλθετε στον fantasy κόσμο της Nostria. Η δράση εξελίσσεται σε πολλαπλούς ανοικτούς χάρτες και έχετε τη δυνατότητα να ακολουθήσετε το main quest ή να αναλάβετε κάποια από τα πολλά διαθέσιμα side quests. Όπως ίσχυε στα προηγούμενα King’s Bounty έτσι και τώρα η ολοκλήρωση αρκετών από των sidequests είναι απαραίτητη για να ενισχύσετε τον χαρακτήρα και τον στρατό σας αφού οι εχθροί δεν έχουν level scaling και μπορεί να σας συντρίψουν αν είστε underleveled. Η παρουσίαση των διαλόγων γίνεται σε τρίτο πρόσωπο, όσοι διάλογοι είδα ήταν πλήρως voiced και είναι προφανές ότι επιδίωξη των developers ήταν να δώσουν μια πιο κινηματογραφική χροιά στο παιχνίδι. Σε γενικές γραμμές το κατάφεραν, αν και η ποιότητα των character models και το editing στις cutscenes θα μπορούσαν να ήταν καλύτερα.\nΔείγμα από τους διαλόγους. Η εικονιζόμενη δεσποινίδα είναι η Paladin. Εδώ αξίζει να σημειώσουμε ότι ο εξοπλισμός που αποκτάτε φαίνεται κανονικά στο 3d model του χαρακτήρα.\nΌπως ανέφερα στην εισαγωγή, αρχικά είχα επιφυλάξεις σχετικά με το αν το King’s Bounty ΙΙ θα ήταν πιστό στα προηγούμενα παιχνίδια της σειράς. Ανησυχούσα μήπως η καινούρια κατεύθυνση της παρουσίασης άλλαζε εντελώς το DNA που είχα συνηθίσει. Είμαι λοιπόν στην ευχάριστη θέση να σας πω πως, με βάση τα όσα είδα στην preview έκδοση, οι ανησυχίες αυτές ήταν αβάσιμες. Το gameplay μπορεί να έχει διαφορετική εικόνα, τόσο στο free roaming όσο και στις μάχες, ωστόσο ο πυρήνας του παραμένει σε πολύ μεγάλο βαθμό όμοιος με αυτόν των προηγούμενων παιχνιδιών ενώ και το γράψιμο διατηρεί σε πολλά σημεία τον χιουμοριστικό τόνο που ήταν διάχυτος σε όλους τους προηγούμενους τίτλους. Οι βετεράνοι του King’s Bounty και οι οπαδοί των turn-based strategy/RPG θα χρειαστούν συνεπώς πολύ λίγο χρόνο προσαρμογής, ωστόσο θα έχει ενδιαφέρον να δούμε αν ο νέος τρόπος παρουσίασης θα καταφέρει να προσελκύσει το ενδιαφέρον του mainstream κοινού.\nΣτο King’s Bounty II δεν υπάρχουν random encounters. Οι εχθροί έχουν μια ζώνη ελέγχου (η χρυσή γραμμή στην εικόνα) την οποία αν παραβιάσετε θα ξεκινήσει η turn-based μάχη.\nΣτα θετικά σημεία του King’s Bounty ΙΙ θα περιλάμβανα το turn-based σύστημα μάχης, τον σαφώς βελτιωμένο τεχνικό τομέα σε σχέση με τα προηγούμενα παιχνίδια της σειράς, τον σχεδιασμό και την οπτική ποικιλία του κόσμου και τους fully voiced διαλόγους. Επίσης, ενδιαφέρον έχει το σύστημα του morality που συνδέεται στενά με το leveling. Σε πολλά quests προσφέρεται η επιλογή για τον τρόπο επίλυσης με βάση τέσσερις βασικούς άξονες ηθικής: Order, Power, Finesse και Anarchy, με την επιλογή που θα κάνετε να σας αποδίδει τους σχετικούς points του αντίστοιχου άξονα. Για να αποκτήσετε πρόσβαση στα πιο ισχυρά abilities του κάθε άξονα θα πρέπει σχετικά νωρίς να καταλήξετε στο τι είδους ηθική θα ακολουθήσει ο χαρακτήρας σας, αφού το ξεκλείδωμά τους απαιτεί να έχετε συγκεντρώσει συγκεκριμένο αριθμό από points.\nΤο skill tree χωρίζεται σε τέσσερις ενότητες για καθέναν από τους άξονες ηθικής. Φυσικά ο χαρακτήρας μου ως paladin ακολουθεί τον δρόμο του Order.\nΌσον αφορά τα σημεία που επιδέχονται βελτίωσης, θα έλεγα ότι οι cutscenes χρειάζονται λίγο tweaking και οι ανοικτοί χάρτες του παιχνιδιού δεν έχουν αρκετά ενδιαφέρον loot ώστε να επιβραβεύσουν την εξερεύνηση κάθε γωνιάς καθώς πολύ σπάνια ανακάλυψα ποιοτικό εξοπλισμό στα διάφορα chests και caches. Τέλος, οι χάρτες έχουν σε ορισμένα σημεία κάποιους αόρατους τοίχους (π.χ. δεν μπορείς να πέσεις από ένα μικρό ύψωμα στο έδαφος που είναι ένα μέτρο πιο κάτω) που ενδέχεται να αποδειχθούν ενοχλητικοί αφού θα σας αναγκάσουν να ψάξετε εναλλακτικές διόδους.\nH απόκτηση νέων μονάδων, αντικειμένων και εξοπλισμού γίνεται από τα ειδικά καταστήματα όπως αυτό.\nΚαταλήγοντας, το preview κατάφερε να επαναφέρει την προσμονή μου για το King’s Bounty ΙΙ. Η παρουσίασή του είναι διαφορετική όμως η καρδιά του παραμένει εν πολλοίς ίδια και αυτό με χαροποίησε σαν μεγάλο οπαδό της σειράς. Φυσικά τα τελικά συμπεράσματα θα εξαχθούν με το review της ολοκληρωμένης έκδοσης ώστε να μπορώ να κρίνω συνολικά το πλήρες προϊόν όμως για την ώρα θα επιτρέψω στον εαυτό μου την αισιοδοξία ότι οι developers θα μας δώσουν έναν άξιο διάδοχο. Η επίσημη κυκλοφορία του King’s Bounty II έχει οριστεί για τις 24 Αυγούστου.\n1C Entertainment Prime Matter RPG Steam Strategy Turn-Based


Έδωσε «ρεσιτάλ» φιλελληνισμού ο πρόεδρος Μπάιντεν την 25η Μαρτίου | Greek News Greek News\nMarch 28th, 2021 Top Story 1, ΕΚΚΛΗΣΙΑ, ΗΠΑ - ΚΟΣΜΟΣ, ΟΜΟΓΕΝΕΙΑ 0 comments 1110\nΜπορεί να τον βάρυναν τα χρόνια και τα προβλήματα της προεδρίας, σε μία χώρα που την πλήττει η πανδημία και τα συντρίμμια που άφησε η προεδρία Τραμπ, όμως την Πέμπτη 25 Μαρτίου, εθνική γιορτή της Ελλάδας και 200ή επέτειος της Επανάστασης του 1821, οι Ελληνοαμερικανοί είδαμε έναν Μπάιντεν από τα παλιά! Φίλο της Ελλάδας και της Κύπρου, αλλά και των Ελληνοαμερικανών, έτοιμο να διαδραματίσει ρόλο υπέρ του δικαίου και να σταθεί στο πλευρό των φίλων του.\nΞεκίνησε τη μέρα του με συμμετοχή στην ψηφιακή συνεδρίαση των ηγετών της Ευρωπαϊκής Ένωσης, όπου μίλησε για την επαναφορά της διατλαντικής σχέσης στην προ Τραμπ εποχή, εγείροντας και τα προβλήματα με την Τουρκία.\nΈστειλε μαγνητοσκοπημένο μήνυμα στην εκδήλωση της Αρχιεπισκοπής Αμερικής για τα 200 χρόνια της Επανάστασης του 1821.\nΕίχε ημίωρη τηλεδιάσκεψη σε πολύ ζεστό κλίμα, με τον Έλληνα πρωθυπουργό Κυριάκο Μητσοτάκη, στην οποία επιβεβαιώθηκε η εκατέρωθεν βούληση για ακόμη πιο αναβαθμισμένες ελληνοαμερικανικές σχέσεις.\nΚι έκλεισε τη βραδιά με έναν διαδικτυακό εορτασμό για την εθνική μας παλιγγενεσία, με συμμετοχή πάνω από 100 επιφανών παραγόντων της Ελληνοαμερικανικής Κοινότητας.\n(Το μήνυμα στην εκδήλωση της Αρχιεπισκοπής στις σελίδες 6-7),\nΣΥΝΟΜΙΛΙΑ ΜΕ ΜΗΤΣΟΤΑΚΗ\nΑναφερόμενος στην τηλεφωνική επικοινωνία που είχαν το απόγευμα της Πέμπτης, ο πρόεδρος των ΗΠΑ, Τζό Μπάιντεν, με τον Έλληνα πρωθυπουργό Κυριάκο Μητσοτάκη, ο Λευκός Οίκος σημειώνει ότι ο αμερικανός πρόεδρος συνεχάρη την Ελλάδα για τον εορτασμό των διακοσίων ετών από την κήρυξη της επανάστασης και εξέφρασε τη δέσμευσή του να εμβαθύνει περαιτέρω τους ισχυρούς διμερείς δεσμούς μεταξύ των δύο χωρών.\n«Ο πρόεδρος εξέφρασε επίσης την εκτίμησή του για την αυξανόμενη αμυντική συνεργασία μας, μεταξύ άλλων μέσω της Δραστηριότητας Ναυτικής Υποστήριξης των ΗΠΑ στον κόλπο της Σούδας. Οι δύο ηγέτες συμφώνησαν να συνεργαστούν για να αντιμετωπίσουν την απειλή της κλιματικής αλλαγής και να επιδιώξουν μια βιώσιμη οικονομική ανάκαμψη», αναφέρει η ανακοίνωση του Λευκού Οίκου.\nΣτην οποία σημειώνεται ότι «ο Πρόεδρος εξέφρασε την ελπίδα για σταθερότητα στην Ανατολική Μεσόγειο».\nΤέλος, οι δύο ηγέτες συμφώνησαν επίσης να συντονιστούν σε θέματα κοινού ενδιαφέροντος, συμπεριλαμβανομένων της ενεργειακής ασφάλειας, της Κίνας, της Ρωσίας και των Δυτικών Βαλκανίων.\nΟ πρόεδρος Μπάιντεν αναφέρθηκε στο περιεχόμενο της συνομιλίας του με τον Κυριάκο Μητσοτάκη και στην ομιλία του στην ψηφιακή εκδήλωση με τους Ελληνοαμερικανούς, όπου μίλησε για την πιθανότητα να τον δεχθεί στο Λευκό Οίκο, όταν το επιτρέψει η πανδημία.\n«Θα έλθει να με δει. Θέλει να έλθει. Προσπαθούμε να το διευθετήσουμε, ότι η πανδημία του Covid το επιτρέψει να συμβεί».\n«Με την κυβέρνησή μου θα είναι όσο πιο στενές ήταν ποτέ. Σας το υπόσχομαι. Δεσμεύομαι να οικοδομήσω μία ισχυρή, μία ισχυρότερη εταιρική σχέση από αυτή που ήδη έχουμε και να προωθήσω τα κοινά μας συμφέροντα. Γι’ αυτό ξοδέψαμε χρόνο συζητώντας με τον Έλληνα πρωθυπουργό».\nΜπορεί ο Κυριάκος Μητσοτάκης να ξέχασε το κυπριακό στη συνομιλία του με τον αμερικανό πρόεδρο, δεν το ξέχασε όμως ο Τζο Μπάιντεν στην ομιλία του προς τους ομογενείς. Σε μία αποστροφή του λόγου του, όπου μνημόνευσε τον αείμνηστο φίλο του Γερουσιαστή Πολ Σαρμπάνη, ο αμερικανός πρόεδρος είπε:\n«Ο Πολ με ενέπλεξε πριν πάρα πολύ καιρό, όταν προσπαθούσαμε να βρούμε πως θα αντιμετωπίσουμε το κυπριακό. Ακόμη δεν τα παρατάω».\nΕποικοδομητική χαρακτήρισε την τηλεφωνική επικοινωνία του με τον Αμερικανό πρόεδρο, Τζο Μπάιντεν, ο Κυριάκος Μητσοτάκης σε ανάρτηση του στα μέσα κοινωνικής δικτύωσης. Συγκεκριμένα, ο Έλληνας πρωθυπουργός αναφέρει χαρακτηριστικά:\n“Μετά το πέρας των εργασιών του Ευρωπαϊκού Συμβουλίου είχα μία θερμή και εποιδομητική επικοινωνία με τον Αμερικανό πρόεδρο, Τζό Μπάιντεν. Συζητήσαμε εκτενώς τους κοινούς δεσμούς ανάμεσα στα έθνη μας, με αφορμή την 200ή επέτειο από την Ελληνική Επανάσταση, αλλά και τη σημασία της διαρκούς ενίσχυσης της συνεργασίας μας”.\nΔυστυχώς για μια φορά στην Ελλάδα, αντί να δουν την μεγάλη εικόνα των ανθηρών ελληνοαμερικανικών σχέσεων, η κυβέρνηση κι ο φιλικός της τύπους εστιάστηκαν στην πιθανή επίσκεψη Μητσοτάκη στις ΗΠΑ, μιλώντας μάλιστα για «ανοιχτή πρόσκληση». Κάτι που ούτε ο Λευκός Οίκος ανέφερε, ούτε κι ο πρόεδρος Μπάιντεν. Πώς άλλωστε, όταν λόγω πανδημίας οι περισσότερες επισκέψεις έχουν παγώσει. Ωστόσο η κυβέρνηση κι ο πρωθυπουργός με την οικονομία σε άσχημη κατάσταση και την πανδημία ανεξέλεγκτη, αναζητά κάθε επικοινωνιακό τρικ διαθέσιμο που θα αποσπάσει την προσοχή των πολιτών από την σκληρή πραγματικότητα.\nΑναφερόμενη στην επικοινωνία του Πρωθυπουργού με τον Αμερικανό Πρόεδρο Τζο Μπάιντεν, η κυβερνητική εκπρόσωπος Αριστοτελία Πελώνη δήλωσε ότι έγινε μετά την παρέμβαση του Αμερικανού Προέδρου στο Ευρωπαϊκό Συμβούλιο την οποία χαρακτήρισε ιστορική διότι οι Ευρωπαίοι αναγνώρισαν ότι αυτό έχει να γίνει πάρα πολύ καιρό. Στην πραγματικότητα έγινε επειδή έτυχε το Ευρωπαϊκό Συμβούλιο να γίνει ανήμερα στην ελληνική εθνική εορτή, την οποία είχε επιλέξει ο Μπάιντεν για να επικοινωνήσει συμβολικά με τον Έλληνα πρωθυπουργό.\nΣτην διαδικτυακή εκδήλωση του Λευκού Οίκου για την εθνική παλιγγενεσία, τον πρόεδρο Μπάιντεν παρουσίασε η ελληνοαμερικανίδα υπουργός Τύπου Τζένιφερ Ψάκη, ενώ μίλησε κι ο Αρχιεπίσκοπος Ελπιδοφόρος. Ο πρόεδρος Μπάιντεν έδειξε να απολαμβάνει που έστω και διαδικτυακά είχε την ευκαιρία να συναντηθεί με φίλους και υποστηρικτές του. Μνημόνευσε ιδιαίτερα τους μεγάλους υποστηρικτές του Ντένης Μίχελ και Τζόρτζ Τσούνη, προσκάλεσε τον λομπίστα Μάικ Μανάτο να πάει να τον δει, είχε θερμά λόγια για τον π. Αλέξανδρο Καρλούτσο – που αποκάλεσε τον καλύτερο προσωπάρχη – αλλά επιφύλαξε τη μεγαλύτερη έκπληξη για τον Αρχιεπίσκοπο Δημήτριο (ο οποίος δεν ήταν παρών).\n«Είναι ιδιαίτερη τιμή μου που είναι παρών ο Αρχιεπίσκοπος Ελπιδοφόρος. Σεβασμιότατε, όπως σας είπα, έχετε να γεμίσετε μεγάλα παπούτσια. Πάω πίσω στον Αρχιεπίσκοπο Δημήτριο . Είναι φίλος από τότε που τον συνάν τηση το 1999. Κατ’ ακρίβεια συναντηθήκαμε όπως και με σας με τον ίδιο τρόπο, ίσως τον καλύτερο προσωπάρχη και απεσταλμένο στον κόσμο, τον π. Άλεξ Καρλούτσο».\nΟ πρόεδρος Μπάιντεν επανέλαβε προς τον Ελπιδοφόρο ότι έχει να γεμίσει μεγάλα παπούτσια, όταν θυμήθηκε πως συναντήθηκε με τον Δημήτριο στο Φανάρι, όπου επισκέφθηκε τον Οικουμενικό Πατριάρχη Βαρθολομαίο.\nΟ Αρχιεπίσκοπος Ελπιδοφόρος αναφέρθηκε στην επίσκεψη Βαρθολομαίου στις ΗΠΑ τον Οκτώβριο και μίλησε για την ανάγκη επιστροφής των Μαρμάρων του Παρθενώνα, αποφεύγοντας να μνημονεύσει τα εθνικά θέματα, αλλά και τα ζητήματα των ελευθεριών του Οικουμενικού Πατριαρχείου.\nNext article Αντάξιος της επετείου ο εορτασμός των 200 χρόνων της Επανάστασης από την Αρχιεπισκοπή Αμερικής\nPrevious article Ανακοινώθηκε συμφωνία για τη διάσωση του Ταμείου Προνοίας κληρικών της Αρχιεπισκοπής


Όταν οι τερματοφύλακες κάνουν γκάφες (video)\n# 16 Ιανουαρίου 2015 . Posted in ΠΟΔΟΣΦΑΙΡΟ\nΔείτε ένα βίντεο με ορισμένα από τα πιο επικά λάθη που έχουν γίνει σε αγώνες από τερματοφύλακες.\nΗ θέση του τερματοφύλακα έχει τη μεγαλύτερη ευθύνη από όλες στο ποδόσφαιρο αφού είναι το τελευταίο προπύργιο της άμυνας κάθε ομάδας. Όταν ένας τερματοφύλακας κάνει λάθος το πιθανότερο είναι η ομάδα του να δεχτεί γκολ και τη συγκεκριμένη φάση να τη θυμούνται όλοι για αρκετό καιρό.\nΕμείς βρήκαμε ένα βίντεο στο οποίο υπάρχουν ορισμένες από τις καλύτερες γκάφες τερματοφυλάκων.Απολαύστε το σχετικό βίντεο: